text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 “Uze ungabingeleli kuYehova uThixo wakho inkunzi yenkomo okanye igusha enesiphene, nayo nantoni na embi; ngokuba oko ukucekisile uYehova uThixo wakho.+
2 “Xa kuthe kwafunyanwa phakathi kwenu, kwesinye sezixeko akunika zona uYehova uThixo wakho, indoda okanye ibhinqa elenze okubi emehlweni kaYehova uThixo wakho, lawugqitha umnqophiso wakhe,+
3 laya lanqula thixo bambi laqubuda kubo okanye laqubuda elangeni okanye enyangeni okanye kumkhosi wonke wamazulu,+ nto leyo endingayiyalelanga,+
4 waxelelwa ke, weva, waphanda ngokucokisekileyo, yaye khangela! oku kufumaniseke kuyinyaniso,+ yenzekile le nto icekisekayo kwaSirayeli!
5 uze uyikhuphele ngaphandle kwamasango akho loo ndoda okanye elo bhinqa lenze le nto imbi, ewe, indoda leyo okanye ibhinqa elo, lixulube ngamatye life.+
6 Ofanelwe kukufa wobulawa ngomlomo wamangqina amabini nokuba ngamangqina amathathu.+ Makangabulawa ngomlomo wengqina elinye.+
7 Kofika kuqala kuye isandla samangqina ukumbulala, kufike isandla sabantu bonke emva koko;+ ubutshayele ke ububi bungabikho phakathi kwakho.+
8 “Xa ithe yakunqabela indlela yokugweba umbandela othile,+ obandakanya ukuphalazwa kwegazi,+ okanye ibango elisemthethweni,+ okanye isenzo sogonyamelo, okanye impikiswano,+ emasangweni akho, uze usuke unyuke uye kuloo ndawo aya kuyinyula uYehova uThixo wakho,+
9 uye kubabingeleli,+ abaLevi, nakumgwebi+ oya kubakho ngaloo mihla, ubuze, bakunike ilizwi lokugweba.+
10 Uze wenze ngokwelizwi abaya kukunika lona bekuloo ndawo aya kuyinyula uYehova; yaye umele ukunyamakele ukwenza ngako konke abaya kukuyalela kona.
11 Ngokomthetho abaya kukubonisa wona, nangokwesigwebo abaya kusithetha kuwe, uze wenjenjalo.+ Ungaphambuki kulo ilizwi abaya kukunika lona, uye ekunene okanye ekhohlo.+
12 Umntu othe wakhukhumala ngokuthi angamphulaphuli umbingeleli lowo omiyo, olungiselela khona kuYehova uThixo wakho, nomgwebi lowo,+ makafe+ loo mntu; ubutshayele ububi kwaSirayeli.+
13 Bova ke bonke abantu baze boyike,+ bangabi sakhukhumala kwakhona.
14 “Xa uthe ekugqibeleni wafika kulo ilizwe akunika lona uYehova uThixo wakho, walihlutha, wahlala kulo,+ wathi, ‘Mandizimisele ukumkani njengazo zonke iintlanga ezindijikelezileyo’;+
15 wozimisela ukumkani aya kumnyula+ uYehova uThixo wakho. Uze uzimisele ukumkani wakubazalwana bakho. Akuyi kuvunyelwa ukuba uzimisele owasemzini ongengomzalwana wakho.
16 Kuphela nje makangazandiseli mahashe,+ angababuyiseli abantu eYiputa ukuze andise amahashe;+ ngokuba uYehova uthe kuni, ‘Ningaze nibuye ngale ndlela kwakhona.’
17 Makangazandiseli bafazi, ukuze ingaphambuki intliziyo yakhe;+ angazandiseli kakhulu nasilivere nagolide.+
18 Wothi xa athe wahlala etroneni yobukumkani bakhe, azikhuphelele encwadini umbhalo walo mthetho ethabatha kulowo uphathwa ngababingeleli, abaLevi.+
19 “Umele uhlale kuye, awufunde imihla yonke yobomi bakhe,+ ukuze afunde ukumoyika uYehova uThixo wakhe nokuwagcina onke amazwi alo mthetho nale mimiselo ukuba ayenze;+
20 ukuze ingaphakami intliziyo yakhe phezu kwabazalwana bakhe,+ angatyeki emyalelweni aye ekunene okanye ekhohlo,+ aze ayolule imihla yakhe ebukumkanini+ bakhe, yena noonyana bakhe phakathi kukaSirayeli.
Yithumele
Yithumele
Duteronomi 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Chapter 1
1 UPetros, umpostile kaYesu Kristu, ubhalela abanyuliweyo abangabaphambukeli kwiintsali ezikwelasePonto, kwelaseGalati, kwelaseKapadoki, kwelaseAsiya, nakwelaseBhitini,
2 abanyuliweyo ngokokwazi kwenxa engaphambili kukaThixo uYise, ebungcweleni boMoya, kuse ekululameleni nasekufefweni kwegazi likaYesu Kristu: uthi, Makwandiswe kuni ubabalo noxolo.
3 Makabongwe uThixo, uYise weNkosi yethu uYesu Kristu, othe ngokobuninzi benceba yakhe, wasizala ngokutsha, ukuba sibe nethemba eliphilileyo ngokuvuka kukaYesu Kristu kwabafileyo;
4 sibe nelifa elingenakonakala, elingenakudyobheka, elingenakuguga, eniligcinelweyo emazulwini,
5 nina bathe ngamandla kaThixo ngokholo balondolozelwa elusindisweni, olulungiselwe ukutyhilwa ngexesha lokugqibela.
6 Enigcoba ngalo, nokuba nithe naba buhlungu umzuzwana ngoku, ukuba nimelwe kuko, phakathi kwezilingo ngezilingo;
7 ukuze ukucikideka kokholo lwenu kufunyanwe kunqabile kakhulu, ngaphezu kwegolide le itshabalalayo, noko icikidwa ngomlilo; kuse kuyo indumiso nembeko nozuko ekutyhilekeni kukaYesu Kristu.
8 Enithe, ningambonanga nje, namthanda; enithi ke nikholwa kuye, noko ngoku ningamboniyo, nigcobe ngovuyo olungathethekiyo, oluzukisiweyo;
9 nisamkela isiphelo sokholo lwenu, usindiso ke lwemiphefumlo yenu.
10 Usindiso abathe babuzisa, baphengulula kunene ngalo abaprofeti, ababeprofeta ngalo ubabalo olwamiselwa nina;
11 bephengulula ukuba wayesalatha xesha lini na, linjani na, uMoya kaKristu, awayezingqinela kubo ngenxa engaphambili iintlungu ezamiselwa uKristu, nozuko oluya kuzilandela.
12 Abatyhilelwayo ukuba abazilungiseleli bona ngokwabo; bazilungiselela thina ke, izinto enizityelweyo ngoku ngabo banishumayezayo iindaba ezilungileyo ngoMoya oyiNgcwele, owathunywa evela emazulwini; izinto ke ezo ezizinqwenelayo izithunywa zezulu ukuqondela kuzo.
13 Ngoko, bhinqani izinqe zengqondo yenu, ninobungcathu, niluthembe ngokugqibeleleyo ubabalo oluziswa kuni ekutyhilekeni kukaYesu Kristu;
14 ngokwabantwana bolulamo, ningamilisi okweenkanuko zangaphambili ekungazini kwenu;
15 nithi ke, ngokokwalowo ungcwele wanibizayo, nibe ngcwele nani ngokwenu kuyo yonke ihambo.
16 Ngenxa enokuba kubhaliwe kwathiwa, Yibani ngcwele, ngokuba ndingcwele mna.
17 Kanjalo, ukuba nimnqula ngokoYihlo, lowo ugweba ngokowalowo umsebenzi, engakhethi buso, lihlaleni ixesha lokuphambukela kwenu apha nizoyikela;
18 nisazi nje ukuba anihlawulelwanga nikhululwe ngazinto zinakonakala, oozisilivere noozigolide, kuyo ihambo yenu engento, enayinikelwayo ngooyihlo.
19 Kwakungegazi elinqabileyo likaKristu, njengelemvana engenasiphako, engenabala;
20 owaziwayo ngenxa engaphambili okunene, ngaphambi kokusekwa kwehlabathi, kodwa wabonakalaliswa ekugqibeleni kwamaxesha la ngenxa yenu, nina nikholwayo ngaye kuThixo,
21 owamvusayo kwabafileyo, wamzukisa, ngokokuze ukholo lwenu nethemba lenu libe kuThixo.
22 Niyenze nyulu nje imiphefumlo yenu ngokuyilulamela inyaniso ngoMoya, kuse ekuthandeni abazalwana okungenaluhanahaniso, thandanani ngenyameko, ngokwasentliziyweni ehlambulukileyo;
23 nizelwe nje ngokutsha, kungengokwasembewini enokonakala, kungokwasembewini engenakonakala, ngelizwi likaThixo eliphilileyo, elihleliyo ngonaphakade.
24 Ngenxa enokuba Yonke inyama injengengca, Nabo bonke ubuqaqawuli bomntu bunjengentyantyambo yengca. Ingca iyoma, ivuthuluke nentyantyambo yayo;
25 Ke lona ilizwi leNkosi lihleli ngonaphakade. Elo ke leli lizwi lashunyayelwayo kuni ngeendaba ezilungileyo.

robotstxt: allowed

filter: keep


text:
NOVEMBA 4, 2014
EGrisi
Ushwankathelo LweNdibano YeZizwe Ngezizwe: AmaNgqina KaYehova Ahlanganisana Kwibala Leeolimpiki LaseGrisi
EATHENS, eGrisi—NgoJuni 27-29, 2014, amaNgqina kaYehova ebeneNdibano Yezizwe Ngezizwe enomxholo othi, ‘Qhubeka Ufuna Kuqala UBukumkani BukaThixo!’ kwibala leeOlimpiki eAthens. Bekuze abantu abayi-35 863. Ezinye iinxalenye zocwangciso zazibukelwe kwividiyo ngabantu abayi-3 093 eBelgium naseCyprus, nto leyo eyenza xa bebonke abantu abezileyo babeyi-38 956.
Iindwendwe ebezizile, zisuka eCroatia, eHungary, eKorea, eRomania, eMzantsi Afrika, eTurkey naseMerika. UChristina Michail umphathi webala uthi: “Bekumnandi ukubona iintlanga ezahlukahlukeneyo, ezisuka kumazwe ngamazwe zihleli kunye, zifota; ibe ndithande nobubele ebezibonisana bona . . . Iye yaphawuleka loo nto. Zange sayibona into enje kweli bala. Sidla ngokuba nabantu bebhola abadla ngokuzenza izinto ngendlela eyahlukileyo; yiloo nto sikuvuyela kangaka ukubona into enje.”
Isithethi seofisi yesebe yamaNgqina kaYehova uRobert Kern songezelela ngelithi: “Siye safumana iileta ezininzi ezibulela ngocwangciso nangethuba lokuba kunye nabazalwana abasuka kwiindawo ngeendawo. Bekumnandi kakhulu ukuba kunye nabazalwana bethu abasuka kwamanye amazwe kwesi sihlandlo singasoze silibaleke.”
Fowunela:
UJ. R. Brown, Office of Public Information, tel. +1 718 560 5000
EGrisi: UBabis Andreopoulos, tel. +30 210 617 8606


text:
Chapter 1
1 Kwathi emva kokufa kukaSawule, uDavide ebuyile ekuwabulaleni ama-Amaleki, wahlala uDavide eTsikelage imihla emibini.
2 Kwathi ke ngomhla wesithathu, kwabonakala kuvela indoda emkhosini, kuSawule, zikrazukile iingubo zayo, inomhlaba entloko; kwathi ekuzeni kwayo kuDavide, yawa emhlabeni, yaqubuda.
3 Wathi uDavide kuyo, Uvela phi na? Yathi kuye, Ndisabe emkhosini wamaSirayeli.
4 Wathi uDavide kuyo, Kuthekeni na? Khawundixelele. Yathi, Hayi, babalekile abantu ekulweni; kananjalo kuwe into eninzi yabantu, yafa; kananjalo uSawule, noYonatan unyana wakhe, babulewe.
5 Wathi uDavide kwindodana ebimxelela, Wazi ngani na, ukuba uSawule ufile, noYonatan unyana wakhe?
6 Yathi indodana ebimxelela, Kuthe ukuthi gaxa kwam, ndafika ezintabeni zaseGilibhowa; nanku uSawule ayame ngentshuntshe yakhe; nabo abeenqwelo zokulwa nabamahashe bethene mbende naye.
7 Uthe akubheka, wandibona, wandibiza; ndathi, Sendikho.
8 Wathi kum, Ungubani na? Ndathi kuye, NdingumAmaleki.
9 Wathi kum, Khawume phezu kwam, undibulale, ngokuba ndiphelelwe; kuba andikafi kanye.
10 Ndema phezu kwakhe, ndambulala; ngokuba bendisazi ukuba akayi kuba saphila emva kokuwa kwakhe. Ndathabatha isithsaba esibe sisentlokweni yakhe, nesacholo esibe sisengalweni yakhe; ndizise zona apha kwinkosi yam.
11 Wazibamba uDavide iingubo zakhe, wazikrazula, kwanamadoda akhe onke abenawo;
12 bammbambazelela, balila, bakuzila ukudla kwada kwahlwa, ngenxa kaSawule, nangenxa kaYonatan unyana wakhe, nangenxa yabantu bakaYehova, nangenxa yendlu kaSirayeli; ngokuba bewile likrele.
13 Wathi uDavide kwindodana ebimxelela, Ungowaphi na? Yathi, Ndingunyana wendoda engumhambi, umAmaleki.
14 Wathi uDavide kuyo, Utheni ukuba ungoyiki ukusa isandla sakho, umbulale umthanjiswa kaYehova?
15 UDavide wabiza enye yakumadodana, wathi, Sondela, uyibulale. Yayixabela ke, yafa.
16 Wathi ke uDavide kuyo, Igazi lakho malibe sentlokweni yakho; ngokuba umlomo wakho ulingqina ngawe, usithi, Mna ndimbulele umthanjiswa kaYehova.
17 Ke kaloku uDavide wasenza esi simbonono ngoSawule nangoYonatan unyana wakhe,
18 wathi mabayifundiswe oonyana bakaYuda ingoma leyo yesaphetha; nantso ibhaliwe encwadini yOthe Tye.
19 Imbalarha, Sirayeli, ibulewe emimangweni yakho! Hayi, ukuwa kwamagorha! Musani ukuxela eGati;
20 Musani ukwenza zindaba ezitratweni zeAshkelon, Hleze zivuye iintombi zamaFilisti, Hleze zivuyelele iintombi zabangalukileyo.
21 Nina zintaba zaseGilibhowa, Makungaze kubekho mbethe, makungaze kubekho mvula kuni, namasimi emirhumo; Ngokuba khona kwangcola iingweletshetshe zamagorha, Ingweletshetshe kaSawule, wanga waye engathanjiswanga ngeoli.
22 Egazini labahlatyiweyo, emanqatheni amagorha, Isaphetha sikaYonatan besingabuyi umva, Ikrele likaSawule belingabuyi lilambatha.
23 USawule noYonatan babeziinzwana, bethandeka ekudleni kwabo ubomi, Nasekufeni kwabo abahlukananga. Babenamendu ngaphezu kwamaxhalanga, Babenamandla ngaphezu kweengonyama.
24 Zintombi zakwaSirayeli, mlileleni uSawule, Obenambesa iingubo ezibomvu, eniyolisa; Obeninxiba izihombo zegolide ezambathweni zenu.
25 Hayi, ukuwa kwamagorha phakathi kwemfazwe! UYonatan ubulawelwe emimangweni yakho
26 Ndibandezelekile ngenxa yakho, mzalwana wam Yonatan; Ubumnandi kakhulu kum; Kubalukekile ukundithanda kwakho Ngaphezu kokuthanda komntu oyinkazana.
27 Hayi, ukuwa kwamagorha! Adakile amadoda okulwa!


text:
SEPTEMBA 24, 2014
E-ERITREA
Baneminyaka Engamashumi Amabini Besentolongweni E-Eritrea—Ngaba Baya Kuze Bakhululwe?
Kwiminyaka engamashumi amabini eyadlulayo, abasemagunyeni e-Eritrea baphosa abafana abathathu ngaphaya kwezitshixo zentolongo yaseSawa, ibe la matyendyana asathothoza apho nanamhl’ oku. Akho tyala abekwe lona ibe akakasiwa nkundleni ukuze azithethelele. Kutheni evalelwe ngokungekho mthethweni nje?
UPaulos Eyassu, uNegede Teklemariam noIsaac Mogos ngamaNgqina kaYehova, ibe iinkolelo zabo zenza izazela zabo zingabavumeli ukuba baye emkhosini. Ukuba babebekwe isityholo sokwala ukuya emkhosini, ngebabegwetywe ixesha eliqingqiweyo entolongweni. UPaulos oneminyaka eyi-41, uNegede noIsaac abaneminyaka eyi-38, bachithe iminyaka yobutsha babo bevalelwe bodwa entolongweni. Abakhange bavunyelwe ukuba batshate, babe nabantwana, bancede abazali babo abalupheleyo okanye baphile ubomi babo ngendlela abathanda ngayo. Kwakhona, abakhange bavunyelwe ukuba bakhonze namanye amakholwa.
Emva kokubanjwa kwawo ngoSeptemba 24, 1994, la matyendyana aphathwa kabuhlungu de angcungcuthekiswa ngabasemagunyeni kwintolongo yaseSawa. Noko ke, ngoku akasaphathwa kabuhlungu ibe ukungahexi kwawo kwiinkolelo zawo kuwenze ahlonitshwa ngamapolisa entolongo.
Amanye amaNgqina avalelwe kwiimeko ezingaginyisi-mathe
IEritrea lelona lizwe liwatshutshisa kakhulu amaNgqina kaYehova. Sithethanje, kukho amaNgqina ayi-73 angamabhinqa, abantwana nabantu abolupheleyo abathothoza kwesimnyama. Akho namanye amaNgqina amathathu ebekwintolongo yaseSawa iminyaka engaphezu kwelishumi, kodwa ke uPaulos, uNegede noIsaac ngawona maNgqina athothoze iminyaka emininzi e-Eritrea.
Abantu emhlabeni jikelele bathi iEritrea mayiyeke ukutshutshisa abantu ngenxa yonqulo lwabo
Ukutshutshisa kwe-Eritrea amaNgqina kaYehova nezinye iinkonzo ezincinci kwaziwa emhlabeni wonke.
Nyaka ngamnye ukususela ngo-2004, iSebe Lezangaphandle eUnited States belisoloko lisithi iEritrea “lilizwe elixhalabisayo,” indlela adla ngokuchazwa ngayo “amazwe anorhulumente onyhasha amalungelo onqulo okanye ovumela ukunyhashwa kwawo.”
ISigqeba Samalungelo Abantu SeZizwe Ezimanyeneyo sixhalabile “ngenxa yokunyhashwa kwamalungelo abantu base-Eritrea ngabasemagunyeni kwelo.” Sithi urhulumente wase-Eritrea “makahloniphe inkululeko . . . yokucinga, yesazela neyonqulo okanye yeenkolelo zabo bonke abantu.”
Kwingxelo yayo yonyaka ka-2014 iKomishoni YaseMerika Elwela Inkululeko Yonqulo Emhlabeni Wonke ithi: “Imeko yenkululeko yonqulo imbi nakakhulu . . . kumaNgqina kaYehova.”
Kwenye yeengxelo zayo zika-2013 iHuman Rights Watch yavuma ukuba urhulumente wase-Eritrea uyaqhubeka ebamba, avalele aze angcungcuthekise abantu beenkolo “ezingaziwayo” ibe “amaNgqina kaYehova ngawona axhatshazwayo.”
NgoDisemba 2005 iKomishoni YaseAfrika Yamalungelo Abantu yamkela uxwebhu ekuthiwa yi-Resolution on the Human Rights Situation in Eritrea, olwalusithi iEritrea “ngamaxesha onke mayihloniphe, ilungelo lokuxoxwa kwetyala ngokusesikweni, inkululeko yokuba nembono eyahlukileyo neyokuyithetha kunye neyokuhlanganisana ngoxolo.”
UPhilip Brumley oligqwetha lamaNgqina kaYehova wayichaza kakuhle into ecingwa ngawo onke amaNgqina asemhlabeni xa wathi: “Masithembe ukuba urhulumente wase-Eritrea uza kuwakhulula onke amaNgqina asentolongweni, kuquka nala madoda mathathu aneminyaka eyi-20 esentolongweni aze ayeke nokutshutshisa abazalwana bethu.”


text:
EZISEMATHENI
EArmenia
IArmenia Ikhulula Abantu Ababanjelwe Ukungafuni Ukuya Emkhosini
Kwenzeke njani ukuba eli tyala likhulu liphumele ekukhululweni kwabantu abangafuniyo ukuya emkhosini ngenxa yesazela?
IArmenia Ikhulula Onke Amabanjwa AngamaNgqina KaYehova
Okwesihlandlo sokuqala eArmenia, ukususela ngo-1993 akukho noba libe linye iNgqina elibanjelwe ukungayi emkhosini ngenxa yeenkolelo zalo.
IArmenia Iyalelwe Ukuba Ihlawule Umonakalo Ewenzileyo KumaNgqina KaYehova Ayi-17
NgoNovemba 27, 2012, iNkundla yaseYurophu Elwela Amalungelo Abantu yagweba urhulumente waseArmenia ukuba ahlawule imali eziiyuro eziyi-112 000 ($145,226) ngenxa yomonakalo awenze kubantu abayi-17 abaye bala ukwenza umsebenzi wasemkhosini ngenxa yezazela zabo.


text:
Amawaka Abantu Afunda Ukulesa Nokubhala
Ngo-2011, amaNgqina kaYehova ancede abantu abangaphezu kwe-5 700 bakwazi ukulesa nokubhala.
EGhana:
Kwiminyaka eyi-25 edluleyo, siye sanceda abantu abayi-9 000 bafunda ukulesa nokubhala.
EZambia:
Ukususela ngo-2002, phantse babe yi-12 000 abantu abaye baphucula indlela abafunda nababhala ngayo. UAgnes, oneminyaka eyi-82 uthi: “
Xa kwachazwa ebandleni ukuba kuza kubakho iiklasi zabangakwaziyo ukufunda nokubhala, ndaba ngowokuqala ukubhalisa. Kwisifundo sokuqala, ndafunda ukubhala igama lam!”
EPeru:
Umfundi oneminyaka eyi-55 wabhala wathi: “
Zange ndiyicinge nokuyicinga into yokufunda ukulesa nokubhala ngoba abazali bam abazange bandise esikolweni.”
EMozambique:
Kule minyaka iyi-15 edluleyo, bangaphezu kwe-19 000 abantu abaye bafunda ukulesa. Umfundi ogama linguFelizarda uthi: “
Iyandivuyisa into yokuba ngoku ndikwazi ukufundela abanye iincwadi zeBhayibhile. Ndandingakwazi ukuyenza loo nto ngaphambili.”
KwiiSolomon Islands:
Iiofisi zethu zamasebe zithi: “
Kwixa elidluleyo, abantu abaninzi abahlala kwimimandla esemagqagaleni babengenandlela yokuya esikolweni. Enye into, ambalwa amantombazana afundileyo. Ngoko, abantu abadala baye bazuza kakhulu kwezi klasi zabangakwaziyo ukufunda nokubhala. Emva kokuba beyigqibile le klasi, abaninzi baye bazithemba kakhulu.”


text:
ISAHLUKO 2
Ngaba ‘Unokusondela KuThixo’?
1, 2. (a) Yintoni esenokubonakala ingenakuze yenzeke kwabaninzi, kodwa iBhayibhile isiqinisekisa ngantoni? (b) Bubuphi ubuhlobo obusondeleyo awayenabo uAbraham, yaye ngoba?
UBUYA kuvakalelwa njani ukuba uMdali wezulu nomhlaba ubenokuthi ngawe, “Ngumhlobo wam lo”? Kwabaninzi, kusenokubonakala kungenakuze kwenzeke oko. Ngapha koko, umntu unokuba nabo njani ubuhlobo noYehova uThixo? Ukanti, iBhayibhile iyasiqinisekisa ukuba sinako ngokwenene ukusondela kuThixo.
2 UAbraham wamandulo wayengomnye wabo banandipha ubuhlobo obusenyongweni ngolo hlobo. UYehova wambiza loo solusapho ngokuthi “umhlobo wam.” (Isaya 41:8) Ewe, uYehova wayemgqala uAbraham njengomhlobo wakhe. Into eyamenza uAbraham waba nolwalamano olusondele ngolo hlobo kukuba “wakholwa kuYehova.” (Yakobi 2:23) Nanamhlanje, uYehova ukhangela amathuba ‘okunamathela’ kwabo bamkhonza ngokuqhutywa luthando. (Duteronomi 10:15) ILizwi lakhe libongoza lisithi: “Sondelani kuThixo, naye uya kusondela kuni.” (Yakobi 4:8) Kula mazwi sifumana isimemo kwakunye nesithembiso.
3. Sisiphi isimemo uYehova asidlulisela kuthi, yaye sisiphi isithembiso esihambisana naso?
3 UYehova uyasimema ukuba sisondele kuye. Ukulungele ukusamkela njengabahlobo. Kwangaxeshanye, usithembisa esithi ukuba sithabatha amanyathelo okusondela kuye, naye uya kwenza ngokufanayo. Uya kusondela kuthi. Ngoko sinokufumana into exabiseke ngokwenene—“ukusondelelana noYehova.” * (INdumiso 25:14) Igama elithi “ukusondelelana” linengcamango yokutyhila iimfihlo kumhlobo okhethekileyo.
4. Unokumchaza njani umhlobo osondeleyo kuwe, yaye uYehova ungqineke njani engumhlobo onjalo kwabo basondela kuye?
4 Ngaba unaye umhlobo osenyongweni onokutyhila kuye iimfihlo zakho? Umhlobo onjalo ngonenkathalo ngawe. Uyamthemba, kuba ungqineke enyanisekile. Uvuyo lwakho luyanda xa usabelana naye ngalo. Ukuphulaphula kwakhe ngovelwano kuyenza lula intlungu yakho. Naxa kungekho namnye oziqondayo iimvakalelo zakho, yena uyaziqonda. Ngokufanayo, xa usondela kuThixo, uya kuba noMhlobo okuxabisa ngokwenene, okukhathalela ngokunzulu, noziqonda ngokupheleleyo iimvakalelo zakho. (INdumiso 103:14; 1 Petros 5:7) Uziva ukhululekile ukuphalazela kuye imbilini yakho, kuba uyazi ukuba unyanisekile kwabo banyanisekileyo kuye. (INdumiso 18:25) Noko ke, eli lungelo lokusondelelana noThixo sinokulinandipha kuphela ngenxa yokuba silivulelwe nguye.
UYehova Uyivulile Indlela
5. Yintoni awayenzayo uYehova ukuze asivulele indlela yokusondela kuye?
5 Ngaphandle koncedo, thina njengaboni besingenakuze sikwazi ukusondela kuThixo. (INdumiso 5:4) “Kodwa uThixo ubonakalisa uthando lwakhe kuthi ngokuthi, ngoxa sasisengaboni, uKristu asifele,” wabhala watsho umpostile uPawulos. (Roma 5:8) Ewe, uYehova walungiselela ukuba uYesu “anikele ngomphefumlo wakhe ube yintlawulelo ngenxa yabaninzi.” (Mateyu 20:28) Ukuba nokholo kwethu kwelo dini lentlawulelo kwenza sikwazi ukusondela kuThixo. Ekubeni uThixo “wasithanda kuqala,” wabeka isiseko sokuba sakhe ubuhlobo naye.—1 Yohane 4:19.
6, 7. (a) Sazi njani ukuba uYehova akangoThixo ozifihlayo nongaziwayo? (b) UYehova uzityhile ngaziphi iindlela?
6 UYehova uye wathabatha nelinye inyathelo: Uye wazityhila kuthi. Kubo nabuphi na ubuhlobo, ukusondelelana kusekelwe ekumazini ngokwenene umntu, uzixabise iimpawu neendlela zakhe. Ngoko ukuba uYehova ebenguThixo ozifihlayo nongaziwayo, besingenakuze sisondele kuye. Kodwa, kunokuba azifihle, ufuna ukuba simazi. (Isaya 45:19) Ngaphezu koko, uzityhila kubantu bonke, nakwabo bajongelwa phantsi kweli hlabathi.—Mateyu 11:25.
7 Uzityhile njani uYehova kuthi? Indalo yakhe isazisa ngeenkalo ezithile zobuntu bakhe—ubukhulu bamandla akhe, ubunzulu bobulumko bakhe, nobukhulu bothando lwakhe. (Roma 1:20) Kodwa uYehova akazityhili ngendalo yakhe kuphela. Njengoko engoYena Ubalaseleyo Kwezonxibelelwano, uye wazityhila ngokulungiselela iLizwi lakhe elibhaliweyo, iBhayibhile.
Ukubona “Ukuthandeka KukaYehova”
8. Kutheni kunokuthiwa iBhayibhile ngokwayo ibubungqina bokusithanda kukaYehova?
8 IBhayibhile ngokwayo ibubungqina bokusithanda kukaYehova. ELizwini lakhe, uzityhila ngokusebenzisa amagama esinokuwaqonda—nto leyo engebubo nje ubungqina bokusithanda kwakhe kodwa ekwabonisa ukuba ufuna simazi size simthande. Oko sikufundayo kule ncwadi ixabisekileyo kusenza sibone “ukuthandeka kukaYehova” yaye kusishukumisela ekubeni sifune ukusondela kuye. (INdumiso 90:17) Makhe sixubushe ngezinye iindlela ezibangel’ imincili uYehova azityhila ngazo eLizwini lakhe.
9. Yiyiphi imizekelo yeengxelo ezingqalileyo eBhayibhileni ezichaza iimpawu zikaThixo?
9 IZibhalo zineengxelo ezininzi ezingqalileyo ezichaza iimpawu zikaThixo. Phawula imizekelo embalwa. “UYehova ngumthandi wokusesikweni.” (INdumiso 37:28) UThixo “uphakamile ngamandla.” (Yobhi 37:23) “‘Ndinyanisekile,’ utsho uYehova.” (Yeremiya 3:12) “Ulumkile entliziyweni.” (Yobhi 9:4) ‘UnguThixo onenceba nobabalo, ozeka kade umsindo, onobubele bothando oluninzi nenyaniso.’ (Eksodus 34:6) “Wena, Yehova, ulungile yaye ukulungele ukuxolela.” (INdumiso 86:5) Yaye njengoko kubonisiwe kwisahluko esingaphambili, olona phawu lubalaseleyo lolokuba: “UThixo uluthando.” (1 Yohane 4:8) Njengoko ucamngca ngezi mpawu zithandekayo, ngaba akuziva utsalelekile na kulo Thixo ungenakuthelekiswa nanto?
IBhayibhile iyasinceda sisondele kuYehova
10, 11. (a) Ukusinceda sibubone ngokucace ngakumbi ubuntu bakhe, yintoni uYehova aye wayiquka eLizwini lakhe? (b) Nguwuphi umzekelo oseBhayibhileni osincedayo ukuba sibe nombono wokusebenzisa kukaThixo amandla akhe?
10 Ukongezelela ekusixeleleni ngeempawu zakhe, uYehova uye waquka eLizwini lakhe imizekelo engqalileyo yendlela azibonakalisa ngayo ezi mpawu. Ezo ngxelo zisinika imifanekiso-ngqondweni engacimiyo esincedayo ukuba sizibone ngokucace ngakumbi iinkalo ezahlukahlukeneyo zobuntu bakhe. Oko kuyasinceda ukuba sisondele kuye. Khawuphawule umzekelo woku.
11 Kuyenye into ukufunda ukuba uThixo “womelele ngamandla.” (Isaya 40:26) Kanti kuyenye into ukufunda ngendlela awamhlangula ngayo uSirayeli ngokumweza kuLwandle Olubomvu waza walulondoloza olo hlanga kangangama-40 eminyaka entlango. Unokuba nombono wezo zantyalantyala zamanzi zisahlukana phakathi. Unokuba nomfanekiso-ngqondweni wolo hlanga—mhlawumbi izi-3 000 000 zonke—luhamba emhlabeni owomileyo elwandle, luphahlwe ngamanzi afana neendonga eziphakamileyo macala omabini. (Eksodus 14:21; 15:8) Unokububona ubungqina bokulukhusela kukaThixo entlango. Kwaphuma amanzi eliweni. Kwavela ukutya emhlabeni, okwakufana nembewu emhlophe. (Eksodus 16:31; Numeri 20:11) Apha uYehova akatyhili nje kuphela amandla akhe kodwa kwanokuba uwasebenzisa ekuncedeni abantu bakhe. Ngaba akukhuthazi na ukwazi ukuba imithandazo yethu iya kuThixo owomeleleyo ofana ‘nendawo yokusabela namandla kuthi, uncedo olufumaneka ngokukhawuleza ekubandezelekeni’?—INdumiso 46:1.
12. UYehova usinceda njani ukuba “simbone” ngendlela esinokuyiqonda?
12 UYehova, ongumoya, wenze okungakumbi ukusinceda simazi. Njengabantu sibona kuphela izinto ezibonakalayo yaye asikwazi ukubona kummandla womoya. Ukuba uThixo ebenokuchaza ubume bakhe bomoya, oko bekuya kufana nokuzama ukuchaza imbonakalo yakho, njengebala lamehlo okanye lamachokoza asemzimbeni wakho, kumntu ozelwe eyimfama. Kunoko, uYehova ngobubele uyasinceda ukuba “simbone” ngendlela esinokuyiqonda. Maxa wambi, usebenzisa intetho ebusafobe nemizekeliso, azifanise nezinto esizaziyo. Ude azichaze njengoneempawu ezithile zabantu. *
13. Nguwuphi umfanekiso-ngqondweni asizobela wona uIsaya 40:11, yaye ukuchaphazela njani wena?
13 Phawula indlela achazwa ngayo uYehova kuIsaya 40:11: ‘Njengomalusi uya kuwalusa umhlambi wakhe. Ngengalo yakhe uya kuwaqokelela ndawonye amatakane; uya kuwathwala ngesifuba sakhe.’ Apha uYehova ufaniswa nomalusi othwala amatakane ‘ngengalo yakhe.’ Oku kubonisa amandla kaThixo okubakhusela nokubaxhasa abantu bakhe, kwanabona babuthathaka. Sinokuziva sikhuselekile kwiingalo zakhe ezomeleleyo, kuba ukuba sinyanisekile kuye, akasayi kuze asishiye. (Roma 8:38, 39) UMalusi Omkhulu uwathwala amatakane ‘ngesifuba sakhe’—binzana elo elibhekisela kumphetho wengubo yangasentla, awayethi maxa wambi umalusi afake kuwo itakane elisandul’ ukuzalwa. Ngoko siyaqinisekiswa ukuba uYehova usixabisile yaye uyasithantamisa. Ngoko kuyinto ezenzekelayo ukuba sifune ukusondela kuye.
‘UNyana Uyathanda Ukumtyhila’
14. Kutheni kunokuthiwa uYehova uzityhila ngokubalaseleyo ngokusebenzisa uYesu?
14 ELizwini lakhe, uYehova uzityhila ngendlela ebalaseleyo ngokusebenzisa uNyana wakhe oyintanda, uYesu. Akukho namnye obenokusibonisa iingcinga neemvakalelo zikaThixo ngokucace ngakumbi kunokuba uYesu wenzayo. Ngapha koko, loo Nyana wamazibulo wabakho ecaleni kukaYise ngaphambi kokudalwa kwezinye izidalwa zomoya kunye nendalo ebonakalayo. (Kolose 1:15) UYesu wayeqhelene ngokusondeleyo noYehova. Kungenxa yoko le nto wakwazi ukuthi: “Akukho bani umaziyo uNyana ngaphandle kukaBawo; kungekho nabani umaziyo uBawo ngaphandle kukaNyana, nalowo uNyana athanda ukumtyhila kuye.” (Luka 10:22) Xa wayesemhlabeni njengomntu, uYesu wamtyhila uYise ngeendlela ezimbini ezibalulekileyo.
15, 16. Ziziphi iindlela ezimbini uYesu awamtyhila ngazo uYise?
15 Okokuqala, iimfundiso zikaYesu ziyasinceda ukuba simazi uYise. UYesu wamchaza uYehova ngamazwi achukumis’ intliziyo. Ngokomzekelo, ekuchazeni kwakhe uThixo onenceba nobamkelayo aboni abaguqukayo, uYesu wamfanisa uYehova nobawo oxolelayo ochukunyiswa ngokunzulu kukubona unyana wakhe wolahleko obuyileyo kangangokuba ade abaleke ukuya kunyana wakhe aze awele entanyeni yakhe, amange. (Luka 15:11-24) Kwakhona uYesu umchaza uYehova njengoThixo ‘obatsalela’ kuye abantu abantliziyo zilungileyo ngenxa yokuba ebathanda. (Yohane 6:44) Uyazi kwanaxa ungqatyana omncinane ewela emhlabeni. UYesu wachaza wathi: “Musani ukoyika: Nixabiseke ngaphezu koongqatyana abaninzi.” (Mateyu 10:29, 31) Ngokuqinisekileyo siziva sitsalelekile kuThixo onenyameko ngolo hlobo.
16 Okwesibini, umzekelo kaYesu uyasibonisa uhlobo lomntu uYehova alulo. UYesu wamfanekisela ngokugqibeleleyo uYise kangangokuba wathi: “Lowo undibonileyo mna umbonile noBawo.” (Yohane 14:9) Ngaloo ndlela, xa sifunda ngoYesu kwiincwadi zeVangeli—iimvakalelo awazibonakalisayo nendlela awaqhubana ngayo nabanye—eneneni sibona umfanekiso kaYise. UYehova ebengenakusinika isityhilelo esicace ngakumbi seempawu zakhe kunoko. Ngoba?
17. Zekelisa oko uYehova akwenzileyo ukuze asincede siqonde uhlobo lomntu alulo.
17 Ngokomzekelo: Khawuzithelekelele nje uzama ukucacisa ukuba buyintoni ububele. Unokubuchaza ngamazwi. Kodwa ukuba walatha kubani othile owenza isenzo sobubele uze uthi, “Nguwo ke lowa umzekelo wobubele,” igama elithi “ububele” licaca ngakumbi lize liqondeke ngokulula. UYehova wenze okufanayo ukuze asincede siqonde uhlobo lomntu alulo. Uzichaze ngamazwi, waza wasinika nomzekelo ophilayo woNyana wakhe. KuYesu sibona ukusebenza kweempawu zikaThixo. Eneneni, ngeengxelo zeVangeli ezichaza uYesu, uYehova uthi: ‘Yindlela endiyiyo ke leya.’ Ingxelo ephefumlelweyo imchaza njani uYesu ngoxa wayesemhlabeni?
18. UYesu walubonakalisa njani uphawu lwamandla, okusesikweni nobulumko?
18 Iimpawu ezine ezibalaseleyo zikaThixo zibonakala kakuhle kuYesu. Wayenamandla okuphelisa izifo, indlala, kwanokufa. Ukanti, ngokungafaniyo nabantu abawasebenzisa kakubi amandla abo, akazange enze imimangaliso yamandla ukwenzela ingenelo yobuqu okanye ukuze enzakalise abanye. (Mateyu 4:2-4) Wayekuthanda okusesikweni. Wazaliswa yingqumbo yobulungisa xa wabona abarhwebi abangamaqhophololo bexhaphaza abantu. (Mateyu 21:12, 13) Wabaphatha ngokungenamkhethe abahlwempuzekileyo nabahlelelekileyo, ebanceda ukuba ‘bayifumanele ukuhlaziyeka’ imiphefumlo yabo. (Mateyu 11:4, 5, 28-30) UYesu wabonisa ubulumko obungathethekiyo kwiimfundiso zakhe, “ngaphezu koSolomon.” (Mateyu 12:42) Kodwa uYesu akazange aqhayise ngobulumko bakhe. Amazwi akhe afikelela iintliziyo zabantu abaqhelekileyo, kuba iimfundiso zakhe zazicacile, zilula, yaye ziyasebenziseka.
19, 20. (a) UYesu waba nguwo njani umzekelo obalaseleyo wothando? (b) Njengoko sifunda yaye sicingisisa ngomzekelo kaYesu, sifanele sikhumbule ntoni?
19 UYesu wayengumzekelo obalaseleyo wothando. Ebudeni babo bonke ubulungiseleli bakhe, walubonakalisa uthando ngeendlela ezininzi, kuquka uvelwano nemfesane. Wayengakwazi ukubona ukubandezeleka kwabanye aze angabi novelwano. Kangangezihlandlo ezininzi, olo velwano lwalumshukumisela ekubeni enze okuthile. (Mateyu 14:14) Nangona waphilisa abagulayo waza wondla abalambileyo, uYesu wabonisa imfesane ngendlela ebaluleke ngakumbi. Wanceda abanye ukuba bayazi, bayamkele, yaye bayithande inyaniso ephathelele uBukumkani bukaThixo, obuya kuzisela uluntu iintsikelelo ezihlala zihleli. (Marko 6:34; Luka 4:43) Ngaphezu koko, uYesu wabonisa uthando lokuzincama ngokuthi anikele ngomphefumlo wakhe ngenxa yethu.—Yohane 15:13.
20 Ngoko, ayimangalisi into yokuba abantu bobudala nabeemvelaphi ezahlukeneyo bazive betsalelekile kulo mntu unobubele neemvakalelo ezinzulu. (Marko 10:13-16) Noko ke, njengoko sifunda yaye sicingisisa ngomzekelo kaYesu, masihlale sikhumbula ukuba kulo Nyana sibona umfanekiso ocacileyo kaYise.—Hebhere 1:3.
Incwadi Yokusinceda
21, 22. Yintoni ebandakanyekileyo ekufuneni uYehova, yaye yintoni equlethwe yile ncwadi ukuze isincede kuloo nkalo?
21 Ngokuzityhila kwakhe ngokucace kangaka eLizwini lakhe, uYehova wenza kucace ukuba ufuna sisondele kuye. Kwangaxeshanye, akasinyanzeli ukuba sifune ulwalamano olukholekileyo naye. Kuxhomekeke kuthi ukumfuna uYehova “ngoxa esenokufunyanwa.” (Isaya 55:6) Ukufuna uYehova kubandakanya ukwazi iimpawu neendlela zakhe njengoko zityhilwe eBhayibhileni. Le ncwadi oyifundayo ngoku yenziwe ngenjongo yokukunceda kule nkalo.
22 Uya kuphawula ukuba le ncwadi yahlukaniswe ngokwamacandelo eempawu ezine eziyintloko zikaYehova: amandla, okusesikweni, ubulumko nothando. Candelo ngalinye liqalisa ngoshwankathelo lophawu ngalunye. Izahluko ezimbalwa eziphantsi kwelo candelo zixubusha ngendlela uYehova alubonakalisa ngayo olo phawu ngokweenkalo zalo ezahlukahlukeneyo. Candelo ngalinye likwaqulethe izahluko ezibonisa indlela uYesu awalubonisa ngayo olo phawu, kunye nesahluko esibonisa indlela thina esinokulubonisa ngayo ebomini bethu.
23, 24. (a) Chaza icandelo elikhethekileyo elithi “Imibuzo Onokucamngca Ngayo.” (b) Ukucamngca kusinceda njani sisondele ngakumbi kuThixo?
23 Ukususela kwesi sahluko, kukho icandelo elikhethekileyo elinomxholo othi “Imibuzo Onokucamngca Ngayo.” Ngokomzekelo, khangela kwibhokisi ekwiphepha 24. Izibhalo nemibuzo elapho asiyompinda yesi sahluko. Kunoko, injongo yayo kukukunceda ukuba ucamngce ngezinye iinkalo ezibalulekileyo zombandela lowo. Unokulisebenzisa njani ngokuyingenelo eli candelo? Tyhila sibhalo ngasinye esilapho, uze usifunde ngokucokisekileyo. Emva koko qwalasela umbuzo olandela isibhalo ngasinye. Zama ukucingisisa iimpendulo. Usenokwenza nophando. Zibuze imibuzo eyongezelelekileyo, njengokuthi: ‘Indixelela ntoni le nkcazelo ngoYehova? Ibuchaphazela njani ubomi bam? Ndinokuyisebenzisa njani ukunceda abanye?’
24 Ukucamngca ngolo hlobo kunokusinceda sisondele ngakumbi kuYehova. Ngoba? IBhayibhile inxulumanisa ukucamngca kunye nentliziyo. (INdumiso 19:14) Xa sicamngca ngokunoxabiso ngoko sikufundayo ngoThixo, inkcazelo leyo yendela nzulu entliziyweni yethu yokomfuziselo, ize ichaphazele indlela esicinga ngayo, ishukumise iimvakalelo zethu, ize ekugqibeleni isishukumisele ekubeni sithabathe inyathelo. Uthando lwethu ngoThixo luyanda, yaye olo thando lusishukumisela ukuba sifune ukumkholisa njengoMhlobo wethu osenyongweni. (1 Yohane 5:3) Ukuze sibe nolwalamano olunjalo, simele sizazi iimpawu neendlela zikaYehova. Noko ke, okokuqala masixubushe ngenkalo yobuntu bukaThixo esisizathu esinamandla sokuba sisondele kuye—ubungcwele bakhe.
^ isiqe. 3 Okubangel’ umdla kukuba, igama lesiHebhere eliguqulelwe ngokuthi “ukusondelelana” lisetyenzisiwe kuAmosi 3:7, othi iNkosi enguMongami uYehova iyawutyhila “umcimbi wayo oyimfihlo” kubakhonzi bayo, ibazisa kwangaphambili oko inenjongo yokukwenza.
^ isiqe. 12 Ngokomzekelo, iBhayibhile ithetha ngoThixo njengonobuso, amehlo, iindlebe, amathatha, iingalo neenyawo. (INdumiso 18:15; 27:8; 44:3; Isaya 60:13; Mateyu 4:4; 1 Petros 3:12) Asimele siwathabathe ngokoqobo loo mabinzana okomfuziselo, njengokuba singakuthabathi ngokoqobo ukuthi uYehova ‘unguLiwa’ okanye ‘ulikhaka.’—Duteronomi 32:4; INdumiso 84:11.
Funda Okungakumbi
Ngaba UYehova Ukukhathalele?
Ngaba awukholelwa ukuba uThixo uxabise mntu ngamnye? Amazwi kaYesu akuYohane 6:44 angqina ukuba uThixo ukhathalele ngamnye wethu.


text:
Okwenzeka Ehlabathini
ESwitzerland
Uhlolisiso olwenziwe eSwitzerland lubonisa ukuba maninzi amathuba okuba abantu abaneminyaka engaphezu kwe-60 bafe ngemihla yabo yokuzalwa kunokuba kunjalo ngezinye iimini. Abantu abaninzi badla ngokuhlaselwa yintliziyo ngemihla yabo yokuzalwa, yaye abafazi abaninzi bafa icala ukanti amadoda wona aye azibulale. Izazinzulu zithi uxinezeleko notywala zifaka isandla kwiingozi nasekuzibulaleni kwabantu abaninzi. Ezinye iingcali ziyaziphikisa iziphumo zolu phando, kuba zisithi ukungqamana komhla wokuzalwa nowokufa kusenokuba yimpazamo nje eyenziwa ngabasemagunyeni xa babebhala iinkcukacha zabafi.
KwaSirayeli
Xa beye bafaka ifoto yabo kwisicelo somsebenzi, abafana abaziinzwana banamathuba amaninzi okubizelwa kudliwano-ndlebe; amabhinqa amahle wona akafane abizwe. Ngoba? Abaphandi bakwaSirayeli bathi kungenxa yokuba kumasebe ajongene nokuqasha abantu kukho amabhinqa amaninzi. Iphephandaba iThe Economist lithi, “likhwele elenza la mabhinqa angafuni ukuqasha amanye amahle.”
EUnited States
Kutshanje, unongendi oneminyaka engama-82 kunye noogxa bakhe ababini abayichasileyo imfazwe, nabaneminyaka engama-63 nama-57—
EOstreliya
Eyona nkundla iphakamileyo kweli lizwe ithi iinkampani ezithengisa icuba zifanele zingasebenzisi imibala eyahlukahlukeneyo kwiipakethi zecuba. Ngoku zonke iipakethi zecuba kufuneka zingabi namizobo emibalabala kodwa kufuneka zibe nombala omnye omdaka, onemifanekiso ebonisa indlela ekuyingozi ngayo ukutshaya.


text:
IMBONISELO SEPTEMBA 2015
Ngoobani AmaNgqina KaYehova?
Awungethandi ukuphendulwa ngamaNgqina kaYehova?
Ngoobani AmaNgqina KaYehova?
Ngaba uyanqqinelana nezinye zezinto ezithethwe kweli nqaku?
Ngabantu Abanjani AmaNgqina KaYehova?
Zingakumangaza iindawo onokudibana nathi kuzo.
Yintoni ayikholelwayo amaNgqina kaYehova?
Imfundiso enye yeBhayibhile itshintsha ubomi bethu bonke.
Uxhaswa Njani Umsebenzi Wethu?
Ivela phi le mali? Isetyenziswa njani?
Kutheni Sishumayela Nje?
Zithathu ezona zizathu zokuba sishumayela.
Ndifumana Into Entle Ngaphezu Kobunewunewu
Ngokuqhwanyaza kweliso, ndazibona sendingumntu odumileyo. Kodwa ubomi bakhe babungeyiyo lento wayeyilindele.
IBhayibhile KaBedell—Inyathelo Elincinane Elaba Luncedo
Le nguqulelo yaba yeyona ibalulekileyo kangangeminyaka eyi-300.
Ngaba Uziva Uphoxiwe NguThixo?
Ngaba wakha wazibuza, ‘Kutheni uThixo evumela ukuba le nto yenzeke kum?’
Iimpendulo Zemibuzo YeBhayibhile
Zisinceda njani iziprofeto zeBhayibhile?
Izinto Ezingakumbi Ezifumaneka Kwi-intanethi
Yintoni Imfazwe YeArmagedon?
Igama elithi Armagedon livela kube kanye eBhayibhileni, kodwa kuyathethwa ngayo le mfazwe kuzo zonke iZibhalo.


text:
Zenzile Miriam Makeba
(Zenzile) Miriam Makeba (* 4.03.1932, iRhawutini, uMzantsi Afrika – † 10.11.2008, Castel Volturno, Ithali) – umculi zesiMzantsi Afrika.
uMiriam Makeba yivumi yaseMzantsi Afrika waziwa ngokuba ngumama Afrka ngabaninzi.wazalelwa eProspectTownship,Johannesburg.Uye wasutywa kukufa emveni kokugula ngomhla we9 novemba 2008.Waye gqwesile kwicala lomculo.Ngonyaka wama60 waye yivumi yokuqala apha kweli lo Mzantsi Afrika ukwazisa umculo waseMzantsi kwilizwe lonke.Waziwa kakhulu ngengoma yakhe "pata pata" eyaqalwa ukushicilelwa ngonyaka ka-1957.Waye tshicilela ingoma zakhe kunye nezinye iivumi ezingosaziwayo ezifana no Harry Belafonte,Paul Simon kanye no [Hugh Masekela]] owayengumyeni wakhe.Umama afrika waye yenye yeevumi ezazixhasene neegcinezelo wayekubonisa ke oko nakwingoma zakhe nto leyo yamenza walishiya elokuzalwa waya kwelinye ilizwe.Kodwa ke ngonyaka ka 1990 uye waphinda wabuyela ekhaya.Uthe wahlaselwa yintliziyo wasutywa kukufa kwa oko emveni kokucula kwikonsati eyayise lizweni lase itali.UMiriam wathi walahlekelwa ngutata ngokuthi asutywe kukufa xa wena uMiriam waye neminyaka nje eyisithandathu kuphela.utata wakhe ke waye ngumxhosa,yena umama wakhe wayesisangoma somSwazi.Wathi uMiriam xa eneminyaka eliyishumi elinesibhozo umama wakhe wabanjwa ngexa yokuthengisa umqobhothi,utywala besintu obenziwa ngento ebizwa ngoba yinkoduso.
Umama ka Miriam wagwetywa iinyanga ezintandathu ese tilogweni,ngoko ke no Miriam wachitha ezonyanga esentilogweni,ebuntwaneni bakhe uMiriam uye wacula kwenye ikwayara wase Kilmerton training Istitution ePitoli ,kwisikolo sama banga aphantsi aweye funde kuso iminyaka eSibhozo.Impumelelo eyamenza wagqama ngakumbi yeyokuba wayesoloko ezithanda enguye nje engaziqabi nangee "make up" xa ezokucula eqongeni


text:
Chapter 1
1 Ke kaloku ukumkani uDavide ubeseleyindoda enkulu, ehambisekile ebudaleni; bamgubungela ngeengubo, akaba nakufudumala noko.
2 Bathi abakhonzi bakhe kuye, Inkosi yethu ukumkani mayifunelwe inkakazana eseyintombi, ime phambi kokumkani, imonge, ilale esifubeni sakhe, ifudumale inkosi yethu ukumkani.
3 Bafuna ke intombi eyinzwakazi emideni yonke yakwaSirayeli, bafumana uAbhishagi waseShunem, bamzisa kukumkani.
4 Inkakazana leyo yayiyinzwakazi encamisileyo, yamonga ukumkani, yamlungiselela; ukumkani akayazi.
5 Waza uAdoniya unyana kaHagiti waziphakamisa, wathi, Ndiya kuba ngukumkani. Wazenzela iinqwelo zokulwa, nabamahashe, namadoda angamashumi omahlanu okutshayelela phambi kwakhe.
6 Uyise ebengamenzanga buhlungu nemini enye ngokuthi, Yini na ukuba wenjenje? Kananjalo ubengumfo osiqu sihle; unina wamzala emva koAbhisalom.
7 Wacebisana noYowabhi, unyana kaTseruya, noAbhiyatare umbingeleli; bancedisa, balandela uAdoniya.
8 Ke bona ooTsadoki umbingeleli, noBhenaya unyana kaYehoyada, noNatan umprofeti, noShimehi, noRehi, namagorha abe kuDavide, ababanga ngakuAdoniya.
9 UAdoniya wabingelela impahla emfutshane neenkomo ezityetyisiweyo ngasetyeni laseZohelete, elisecaleni le-En-rogele; wamema bonke abazalwana bakhe, oonyana bokumkani, namadoda onke akwaYuda, abakhonzi bokumkani.
10 Ke bona ooNatan umprofeti, noBhenaya, namagorha, noSolomon umkhuluwa wakhe, akabamema.
11 Wathetha uNatan kuBhatshebha, unina kaSolomon, wathi, Akuvanga na ukuba uAdoniya, unyana kaHagiti, ungukumkani; ukanti inkosi yethu uDavide ayiyazi loo nto?
12 Yiza ke ngoko, ndikuphe iqhinga, usize umphefumlo wakho, nomphefumlo wonyana wakho uSolomon.
13 Hamba uye kukumkani uDavide, uthi kuye, Wawungamfungelanga na umkhonzazana wakho, wena nkosi yam, kumkani, wathi, USolomon unyana wakho uya kuba ngukumkani emveni kwam, kuhlale yena etroneni yam? Kungani na ke ukuba abe ngukumkani uAdoniya?
14 Uyabona, ndothi, usathetha apho nokumkani, ndingene nam emva kwakho, ndiwazalise amazwi akho.
15 Waya ke uBhatshebha kukumkani egumbini; ke ukumkani ubeseleyindoda enkulu kunene: uAbhishagi waseShunem ubelungiselela ukumkani.
16 Wathoba uBhatshebha, waqubuda kukumkani. Wathi ukumkani, Unga ntoni na?
17 Wathi yena kuye, Nkosi yam, wena wamfungela uYehova uThixo wakho umkhonzazana wakho, wathi, USolomon unyana wakho uya kuba ngukumkani emveni kwam, kuhlale yena etroneni yam.
18 Kaloku nanku inguAdoniya ukumkani; kanti akwazi wena, nkosi yam kumkani.
19 Ubingelele iinkomo nezinto ezityetyisiweyo, nempahla emfutshane yaninzi, wamema bonke oonyana bokumkani, noAbhiyatare umbingeleli, noYowabhi umthetheli-mkhosi; akammema ke yena uSolomon umkhonzi wakho.
20 Wena, nkosi yam kumkani, amehlo amaSirayeli onke akuwe, ukuba uwaxelele, ukuba kuhlale bani na etroneni yenkosi yam ukumkani emveni kwayo.
21 Kothi, xa ithe yalala kooyise inkosi yam ukumkani, sibe ngaboni, thina noSolomon unyana wam.
22 Uthe esathetha nokumkani, nanko kufika uNatan umprofeti.
23 Waxelelwa ukumkani, kwathiwa, Nanku uNatan umprofeti. Wafika ke phambi kokumkani, waqubuda kukumkani ngobuso emhlabeni;
24 wathi uNatan, Nkosi yam kumkani, utshilo na wena ukuthi, UAdoniya uya kuba ngukumkani emveni kwam, kuhlale yena etroneni yam?
25 Ngokuba uhlile namhlanje, wabingelela iinkomo nezinto ezityetyisiweyo, nempahla emfutshane yaninzi, wamema bonke oonyana bokumkani, nabathetheli-mkhosi, noAbhiyatare umbingeleli; nabo ke besidla besela phambi kwakhe, besithi, Makadle ubomi ukumkani uAdoniya.
26 Ke akandimemanga mna mkhonzi wakho, noTsadoki umbingeleli, noBhenyana unyana kaYehoyada, noSolomon umkhonzi wakho.
27 Ingaba ivela kwinkosi yam ukumkani na le nto, waza akwabazisa abakhonzi bakho oya kuhlala etroneni yenkosi yam ukumkani emveni kwayo?
28 Waphendula ukumkani uDavide, wathi, Bizani uBhatshebha eze kum. Weza ke phambi kokumkani, wema phambi kokumkani.
29 Wafunga ukumkani, wathi, Ehleli nje uYehova, owawukhululayo umphefumlo wam ekubandezelekeni konke;
30 inene, njengoko ndakufungela uYehova uThixo kaSirayeli, ndisithi, USolomon unyana wakho uya kuba ngukumkani emveni kwam, kuhlale yena etroneni yam esikhundleni sam: inene, ndiya kwenjenjalo namhla.
31 Wathoba ke uBhatshebha ngobuso emhlabeni, waqubuda kukumkani, wathi, Mayidle ubomi inkosi yam, ukumkani uDavide, ngonaphakade.
32 Wathi ukumkani uDavide, Babizeni beze kum apha uTsadoki umbingeleli, noNatan umprofeti, noBhenaya unyana kaYehoyada. Beza ke phambi kokumkani.
33 Wathi ukumkani kubo, Thabathani abakhonzi benkosi yenu, bahambe nani, nikhwelise uSolomon unyana wam kowam undlebende, nihle naye niye eGihon;
34 bamthambisele khona ooTsadoki umbingeleli noNatan umprofeti, abe ngukumkani kumaSirayeli; nivuthele izigodlo, nithi, Makadle ubomi ukumkani uSolomon.
35 Nize ninyuke, nimlandele; eze ahlale etroneni yam; abe ngukumkani yena esikhundleni sam. Ndimmisile ukuba abe yinganga kumaSirayeli nakumaYuda.
36 Waphendula uBhenaya unyana kaYehoyada, wathi kukumkani, Amen; makatsho uYehova uThixo wenkosi yam ukumkani.
37 Njengokuba uYehova wayenenkosi yam ukumkani, ngokunjalo uya kuba noSolomon, ayikhulise itrone yakhe ngaphezu kwetrone yenkosi yam ukumkani uDavide.
38 Wehla ke uTsadoki umbingeleli, noNatan umprofeti, noBhenaya unyana kaYehoyada, nabancinithi, nezigidimi; bamkhwelisa uSolomon kundlebende wokumkani uDavide, baya naye eGihon.
39 UTsadoki umbingeleli wathabatha isigodlo seoli ententeni, wamthambisa uSolomon, wavuthela izigodlo, bathi bonke abantu, Makadle ubomi ukumkani uSolomon!
40 Benyuka bonke abantu, bamlandela, abantu bebetha ugwali, bevuya ngemivuyo emikhulu; wathi ndi umhlaba ngesandi sabo.
41 Beva ooAdoniya nabamenywa bakhe bonke, bakukhova ukudla. Wasiva uYowabhi isandi sesigodlo, wathi, Sesani na esi sandi sizamazamisa isixeko?
42 Uthe esathetha, nanko kufika uYonatan unyana ka-Abhiyatare umbingeleli. Wathi uAdoniya, Ngena, ngokuba ungumfo onesidima, uza neendaba ezilungileyo.
43 Waphendula uYonatan, wathi kuAdoniya, Hayi, inkosi yethu ukumkani uDavide imenze ukumkani uSolomon.
44 Ukumkani umkhuphe noTsadoki umbingeleli, noNatan umprofeti, noBhenaya unyana kaYehoyada, nabancinithi, nezigidimi, bamkhwelisa kundlebende wokumkani;
45 ooTsadoki umbingeleli noNatan umprofeti bamthambisa ukuba abe ngukumkani eGihon. Benyuka, besuka apho bevuya, sazamazama ke isixeko. Siso ke eso esi sandi nisivayo.
46 Kananjalo uSolomon uselehleli etroneni yobukumkani.
47 Kananjalo bafikile abakhonzi bokumkani, beza kubonga inkosi yethu, ukumkani uDavide, bathi, UThixo wakho makalilungise igama likaSolomon ngaphezu kwegama lakho, ayikhulise itrone yakhe ngaphezu kwetrone yakho; waqubuda ukumkani esililini.
48 Kananjalo wenjenje ukumkani ukuthetha, wathi, Makabongwe uYehova, uThixo kaSirayeli, ondinikileyo namhla owokuhlala etroneni yam, esabona nje amehlo am.
49 Bothuka ke bonke abamenywa baka-Adoniya, besuka, bahamba elowo indlela yakhe.
50 Woyika uAdoniya ebusweni bukaSolomon, wesuka, waya wabambelela ezimpondweni zesibingelelo.
51 Waxelelwa uSolomon, kwathiwa, Nanko uAdoniya esoyika ukumkani uSolomon; nanko ebambelele ezimpondweni zesibingelelo, esithi, Makandifungele namhlanje ukumkani uSolomon, athi, akayi kumbulala ngekrele umkhonzi wakhe.
52 Wathi ke uSolomon, Ukuba uthe wangumfo onesidima, akusayi kuwa lunwele lwakhe emhlabeni; ke ukuba kuthe kwafunyanwa ububi kuye, uya kufa.
53 Wathumela ukumkani uSolomon, bamhlisa esibingelelweni; waya waqubuda kukumkani uSolomon. Wathi uSolomon kuye, Hamba ugoduke.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
32 Lafika kuYeremiya ilizwi likaYehova ngonyaka weshumi kaZedekiya ukumkani wakwaYuda,+ oko kukuthi, ngonyaka weshumi elinesibhozo kaNebhukaderetsare.+
2 Yaye ngelo xesha imikhosi yamajoni yokumkani waseBhabhiloni yayingqinge iYerusalem;+ ke yena uYeremiya umprofeti, wayevalelwe kwiNtendelezo Yabalindi+ esendlwini yokumkani wakwaYuda;
3 ngenxa yokuba uZedekiya ukumkani wakwaYuda wayemvalele,+ esithi:
“Kutheni na uprofeta,+ usithi, ‘Utsho uYehova ukuthi: “Yabona, esi sixeko ndisinikela esandleni sokumkani waseBhabhiloni, kwaye ngokuqinisekileyo uya kusithimba;+
4 noZedekiya, ukumkani wakwaYuda, akayi kusinda esandleni samaKhaledi, kuba nakanjani na uya kunikelwa esandleni sokumkani waseBhabhiloni, umlomo wakhe uthethe nomlomo wakhe, namehlo akhe abone amehlo akhe”’;+
5 ‘yaye uya kumthabathela eBhabhiloni uZedekiya, aze aqhubeke elapho ndide ndiphethulele ingqalelo yam kuye,’+ utsho uYehova; ‘nangona nina niqhubeka nisilwa imfazwe namaKhaledi, aniyi kuphumelela’?”+
6 Waza wathi uYeremiya: “Kufike ilizwi likaYehova kum, lisithi,
7 ‘Yabona uHanameli unyana kaShalum uyihlokazi uza kuwe, esithi: “Zithengele intsimi yam eseAnatoti,+ ngenxa yokuba ilungelo lentlawulelo lelakho ukuba uyithenge.”’”+
8 Ekuhambeni kwexesha uHanameli unyana kabawokazi wafika kum, ngokwelizwi likaYehova, kwiNtendelezo Yabalindi,+ waza wathi kum: “Khawuncede, uthenge intsimi yam eseAnatoti,+ leyo ikwilizwe lakwaBhenjamin,+ kuba ilungelo lelifa lelakho, negunya lokuhlawulela lelakho. Zithengele yona.” Ndazi ke ngoko ukuba yayililizwi likaYehova eli.+
9 Ngoko ndayithenga intsimi leyo yayiseAnatoti+ kuHanameli+ unyana kabawokazi. Yaye ndayilinganisa imali kuye,+ iishekele ezisixhenxe namaqhosha alishumi esilivere.
10 Ndandula ke ndabhala uxwebhu,+ ndancamathelisa itywina+ ndaza ndathabatha amangqina+ njengoko ndandilinganisa+ imali ezikalini.
11 Emva koko ndaluthabatha uxwebhu lwentengo, olo lutywiniweyo ngokomyalelo nangokwemimiselo,+ nolo lwalushiywe luvulekile;
12 ndaza ke uxwebhu lwentengo ndalunika uBharuki+ unyana kaNeriya+ unyana kaMahaseya phambi kwamehlo kaHanameli unyana kabawokazi naphambi kwamehlo amangqina, lawo abhalileyo kuxwebhu lwentengo,+ phambi kwamehlo amaYuda onke awayehleli kwiNtendelezo Yabalindi.+
13 Ke kaloku ndamyalela uBharuki phambi kwamehlo abo, ndisithi:
14 “Utsho uYehova wemikhosi, uTHIXO kaSirayeli, ukuthi, ‘Njengoko uwathabatha la maxwebhu, olu xwebhu lwentengo, olu lutywiniweyo kanye, nolunye uxwebhu olu lushiywe luvulekile,+ umele uwafake esityeni sodongwe, ukuze ahlale imihla emininzi.’
15 Kuba utsho uYehova wemikhosi, uTHIXO kaSirayeli, ukuthi, ‘Kuseza kuthengwa izindlu namasimi nezidiliya kweli lizwe.’”+
16 Yaye ndathandaza+ kuYehova emva kokuba ndinike uBharuki+ unyana kaNeriya+ uxwebhu lwentengo, ndisithi:
17 “Awu, Nkosi enguMongami Yehova!+ Yabona, wena wenze amazulu nomhlaba ngamandla akho amakhulu+ nangengalo yakho eyoluliweyo.+ Lo mbandela uphela awukunqabelanga wena,+
18 Lowo ubonakalisa ububele bothando kuwo amawaka,+ nobuyekeza isiphoso sooyise esifubeni soonyana babo emva kwabo,+ THIXO oyinyaniso, Lowo mkhulu,+ Lowo unamandla,+ ogama lakhe+ linguYehova wemikhosi,+
19 ocebo likhulu+ nozenzo zininzi,+ wena omehlo avulekileyo phezu kweendlela zonke zoonyana babantu,+ ukuze unike ngamnye ngokweendlela zakhe nangokwesiqhamo sezenzo zakhe;+
20 wena owenza imiqondiso nemimangaliso kwilizwe laseYiputa kude kuse kule mini nakuSirayeli naphakathi kwabantu,+ ukuba uzenzele igama, kanye njengakule mini.+
21 Yaye wabakhupha abantu bakho amaSirayeli kwilizwe laseYiputa,+ ngemiqondiso nangemimangaliso+ nangesandla esomeleleyo nangengalo eyoluliweyo nangokoyikeka okukhulu.+
22 “Ekuhambeni kwexesha wabanika eli lizwe wafungela ookhokho babo ukubanika lona,+ ilizwe eliqukuqela ubisi nobusi.+
23 Bafika baza balidla ilifa,+ kodwa abazange balithobele ilizwi lakho, abahamba ngomthetho wakho.+ Zonke izinto owabayalela zona ukuba bazenze abazange bazenze,+ kangangokuba wabahlisela yonke le ntlekele.+
24 Khangela! Abantu bafike esixekweni nemisele+ yokungqinga ukuze basithabathe,+ yaye sona kanye isixeko ngokuqinisekileyo siya kunikelwa esandleni samaKhaledi alwa naso,+ ngenxa yekrele+ nendlala+ nendyikitya yokufa;+ yaye kwenzekile oko ukuthethileyo, naku uyakubona.+
25 Kanti wena uthe kum, Nkosi enguMongami Yehova, ‘Zithengele intsimi ngemali+ uze uthabathe amangqina,’+ nangona isixeko esi simele sinikelwe esandleni samaKhaledi.”+
26 Lafika ke ilizwi likaYehova kuYeremiya, lisithi:
27 “Yabona, ndinguYehova, uTHIXO wenyama yonke.+ Ngaba ukho na nawuphi umbandela ondinqabeleyo?+
28 Ngoko ke utsho uYehova ukuthi, ‘Yabona, esi sixeko ndisinikela esandleni samaKhaledi nasesandleni sikaNebhukaderetsare ukumkani waseBhabhiloni, yaye umele asithimbe.+
29 Kwaye amaKhaledi alwa nesi sixeko amele afike aze aphembe umlilo kwesi sixeko, asitshise+ kunye nezindlu ezo baqhumisele uBhahali umbingelelo phezu kophahla lwazo baza bathulula umnikelo othululwayo kwabanye oothixo ngenjongo yokundicaphukisa.’+
30 “‘Kuba oonyana bakaSirayeli noonyana bakaYuda bangqineke bengabenzi nje bokubi emehlweni am, ukususela ebutsheni babo kuse phambili;+ kuba oonyana bakaSirayeli bayandicaphukisa ngomsebenzi wezandla zabo,’+ utsho uYehova.
31 ‘Kuba esi sixeko, ukususela kwimini esakhiwa ngayo, ukuhla ukuza kufikelela kule mini, asibanga nto yimbi ngaphandle kokundibangela umsindo+ nobushushu, ukuze ndisishenxise phambi kobuso bam,+
32 ngenxa yabo bonke ububi boonyana bakaSirayeli+ noboonyana bakaYuda+ ababenzileyo ukuze bandicaphukise,+ bona, ookumkani babo,+ iinkosana zabo,+ ababingeleli babo+ nabaprofeti babo,+ namadoda akwaYuda nabemi baseYerusalem.
33 Yaye bandinikela umva kungekhona ubuso;+ nakuba babefundiswa, kuvukwa ekuseni baze bafundiswe, kodwa akukho namnye kubo owaphulaphulayo ukuze amkele ingqeqesho.+
34 Kwaye babebeka izinto zabo ezilizothe endlwini ebizwe ngegama lam, ukuze bayenze inqambi.+
35 Ngapha koko, bakha iindawo eziphakamileyo zikaBhahali+ ezisentlanjeni yonyana kaHinom,+ ukuze badlulise oonyana babo neentombi zabo emlilweni+ kuMoleki,+ nto leyo endingabayalelanga yona,+ nengathanga qatha entliziyweni yam ukuba bayenze, le nto icekisekayo,+ ngenjongo yokonisa uYuda.’+
36 “Ke kaloku, utsho uYehova uTHIXO kaSirayeli ngokuphathelele esi sixeko enithi ngaso ngokuqinisekileyo siya kunikelwa esandleni sokumkani waseBhabhiloni ngekrele nangendlala nangendyikitya yokufa, ukuthi,+
37 ‘Yabona, ndibaqokelela ndawonye kuwo onke amazwe endiya kubasasazela kuwo ngomsindo wam nangobushushu bam nangokucaphuka kwam okukhulu;+ yaye ndiza kubabuyisela kule ndawo ndize ndibenze bahlale benqabisekile.+
38 Ngokuqinisekileyo baya kuba ngabantu bam,+ mna ndibe nguThixo wabo.+
39 Ndiza kubanika intliziyo enye+ nendlela enye ukuze basoloko bendoyika, kuze kulunge kubo nakoonyana babo emva kwabo.+
40 Ndiza kwenza nabo umnqophiso ohlala ngokungenammiselo,+ ukuba ndingabuyi umva emva kwabo, ukuze ndibenzele okulungileyo;+ nokundoyika ndiya kukufaka entliziyweni yabo ukuze bangesuki kum.+
41 Ndiza kugcoba ngenxa yabo ukuba ndibenzele ukulunga,+ ndibatyale kweli lizwe+ ngenyaniso ngentliziyo yam yonke nangomphefumlo wam wonke.’”
42 “Kuba utsho uYehova ukuthi, ‘Kanye njengoko ndisizisele esi sizwana yonke le ntlekele inkulu, ngokunjalo ndisizisela konke ukulunga endikuthethayo ngaso.+
43 Yaye ngokuqinisekileyo kuya kuthengwa amasimi kweli lizwe+ eniya kuthi nina ngalo: “Yinkangala ephanzileyo+ engenamntu nasilwanyana sasendle. Linikelwe esandleni samaKhaledi.”’+
44 “‘Ngemali abantu baya kuthenga amasimi, yaye kuya kubhalwa kulo uxwebhu+ kuze kutywinwe kuthatyathwe namangqina+ kwilizwe lakwaBhenjamin+ nakoko kungqonge iYerusalem+ nasezixekweni zakwaYuda+ nasezixekweni zommandla weentaba nasezixekweni ezisesithabazini+ nasezixekweni zasemzantsi,+ ngenxa yokuba ndiya kubuyisela abathinjwa babo,’+ utsho uYehova.”
Yithumele
Yithumele
Yeremiya 32
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=32&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D32%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISIERRA LEONE NEGUINEA
1915-1947 Ngeentsuku Zakuqala (Inxalenye 3)
Kumaphondo Nakwezinye Iindawo
Ngenxa yokuzimisela enyanisweni, iBandla laseFreetown ‘lalixineke lilizwi.’ (IZe. 18:5) UAlfred Joseph ubalisa athi: “Ndandidla ngokubophelela ibhokisi eneencwadi zeBhayibhile kwisithuthuthu sam. Ndandidla ngokuhamba noMzalwan’ uThomas okanye uSylvester Grant [omnye wabo ekhwele kunye nam], siye ezilalini nakwiidolophu ezincinane zaseFreetown sishumayela.”
Abavakalisi baseFreetown bashumayela kwindawo ekuthiwa yiThe Colony de kwango-1927. Kodwa ukususela ngo-1928, nyaka ngamnye ngaphambi kokuba ziqalise iimvula, ibandla laliqesha ibhasi lize liye kumaphondo ahlukeneyo. Abo babengakwazi ukuya babencedisa kwiindleko zohambo, olwalukhokelwa nguMelbourne Garber. Eli qela lihamba ngebhasi lalishumayela kwiidolophu neelali ezikwimpuma yeKailahun nezingakumzantsi wayo kufuphi nemida yaseLiberia. Lalidla ngokubuyela ngeCawa yokuqala yenyanga ukuze likhulise umdla.
Ngelo xesha, uMzalwan’ uBrown waya eWest Indies waza wabuya nemoto, enye yeemoto zokuqala ukungena eSierra Leone. Le moto yayinesandisi-lizwi esasenzelwe ukushumayela esidlangalaleni. UMzalwan’ uBrown wayeyipaka kwindawo kawonke-wonke, aze adlale umculo ukuze atsal’ abantu. Emva koko wayenikela intetho emfutshane okanye adlale erekhodiweyo aze ahambisele abantu uncwadi lweBhayibhile. Le moto yayidume ngokuba yimoto ethethayo, yakhawuleza yaziwa ngabantu abaninzi, ibe babezimamela iintshumayelo ezisuka kuyo.
UMzalwan’ uBrown waqalisa ukukhangela intsimi engekashunyayelwa, eyabantu abathetha isiNgesi kwiNtshona yeAfrika. Ekupheleni kweminyaka yee-1920, waqalisa ukuya kushumayela kumazwe afana neGambia, iGhana, iLiberia neNigeria. Lo kaBrown wafumana abantu abanomdla kuwo onke la mazwe, kodwa elona lalibonakala libalasele yayiyiNigeria. Ngo-1930 yena nentsapho yakhe bayishiya iFreetown baya eLagos. Ukusuka apho waqhubeka evelela lo msebenzi wokushumayela kwiNtshona yeAfrika.
Kukho amaNgqina angaphezu kwe-500 000 akhonza uYehova kwiNtshona Afrika
Ngo-1950, ngenxa yempilo enkenenkene uMzalwan’ uBrown kwanyanzeleka ukuba abuyele eJamaica. Wazenzela igama elihle. Kwiminyaka engaphezu kweyi-27, yena nomkakhe baye babona ulwando kumaNgqina akwiNtshona yeAfrika, olwaqala ngabavakalisi ababini ukuya kwabangaphezu kwe-11 000. Baye bayibona indlela isiprofeto sikaIsaya esizaliseka ngayo, xa sisithi: “Omncinane uya kuba liwaka, nophantsi abe luhlanga olunamandla.” (Isa. 60:22) Sithethanje, kwiminyaka engaphezu kweyi-60 ukususela ngoko, kukho ‘uhlanga olunamandla’ lwamaNgqina ayi-500 000 akhonza uYehova kwiNtshona yeAfrika.
Bomelela Nakuba Umsebenzi Uvaliwe
Xa ifuthe leMfazwe Yehlabathi II laphumela eAfrika, abantu bakaYehova eSierra Leone abazange bathathe cala. (Mika 4:3; Yoh. 18:36) Abasemagunyeni baseBritani babatyhola ngokuba bazama ukubhukuqa urhulumente, ngoko yonk’ into ababeyenza yajongwa ngamehlo okhozi lwaza uncwadi lwabo lwayekiswa. Isebe elijongene nempahla engenayo nephumayo eFreetown lathatha uncwadi lwethu olwalukwenye inqanawa laza lalutshisa. Abanye abazalwana babanjwa kuba babenoncwadi olwayekiswayo, kodwa bakhawuleza bakhululwa. *
Nakuba wawuvaliwe umsebenzi, amaNgqina aqhubeka eshumayela. UPauline Cole wathi: “Omnye umzalwana owayesebenza enqanaweni eyayihlala isiza kuthi, waqhubeka esithumelela iikopi zeMboniselo. Thina ke sasithatha ezi zalo mzalwana sitayipe ezinye iikopi eziza kusetyenziswe kwiintlanganiso. Sasiprinta namaphetshana anemixholo yeBhayibhile size siwahambisele abantu. Kwaye abazalwana baqhubeka benikela iintetho zesidlangalala bedlala neentetho ezirekhodiweyo zikaMzalwan’ uRutherford, ngokukodwa ezilalini.”
Nangona ezi nzame zazincinane, zazisikelelwa nguYehova. UJames Jarrett, ekudala engumdala novulindlela okhethekileyo, ubalisa athi: “Ebudeni bemfazwe, ndandingumxonxi wamatye, xa omnye udade okhulileyo wandihambisela incwadana ethi, Refugees. Ndaba nomdla kulo mxholo kuba babebaninzi abantu ababephambukele eFreetown. Ngobo busuku ndayifunda yonke le ncwadana ibe ndayibona ukuba yinyaniso. Ngentsasa elandelayo ndakhangela la dade ndaza ndacela iikopi ukuze ndinike abantakwethu abathathu. Sobane sayamkela inyaniso.”
Ekupheleni kwemfazwe ngo-1945 iBandla laseFreetown lalinabavakalisi abayi-32. Abavakalisi bahlala bethembekile kwaye beshumayela. Babekulungele ukutyhalela phambili.
Iphulo Lokumemela Abantu Kwiintlanganiso
NgoAgasti 29, 1945, kwiNtlanganiso Yenkonzo, iBandla laseFreetown laxubusha ngephulo elitsha elalibhalwe kwi-Informant (ngoku ebizwa ngokuba buBulungiseleli Bethu BoBukumkani) yangoDisemba 1944. Kwakufuneka bandla ngalinye limeme abantu beze kwiintlanganiso ezine “kuzo zonke izixeko, iidolophu neelali” ezikwintsimi yalo. Ntlanganiso nganye yayinentetho ethath’ iyure eyayinikelwa ngumzalwana (oneminyaka eyi-18 okanye ngaphezulu) obeqhuba kakuhle kwiSikolo Sobulungiseleli Sobuthixo. Emva kwezi ntlanganiso zine, abazalwana babedibanisa amaqela ukuze bawafundise iBhayibhile kuze kuncedwe abo banomdla kuloo mmandla.
Bathini abavakalisi ngale ndlela intsha yokwenza izinto? Ngezantsi, kukho oko bakuthethayo kwiNtlanganiso yabo Yenkonzo:
Usihlalo: “Singalenza njani eli phulo bazalwana?”
UMzalwana Wokuqala: “Asinakulindela ukuba liza kuphumelela njengaseMerika. Abantu abafani.”
UMzalwana Wesibini: “Nam ndiyavumelana nalo mzalwana.”
UMzalwana Wesithathu: “Kutheni singalizami nje?”
UMzalwana Wesine: “Kodwa ziza kubakho iingxaki.”
UMzalwana Wesihlanu: “Sekunjalo sifanele silandele ulwalathiso oluvela kwintlangano kaYehova.”
UMzalwana Wesithandathu: “Kweli lethu ilizwe, andiqondi ukuba singaphumelela.”
UDade Wokuqala: “Sekunjalo i-Informant inolwalathiso olucacileyo ngalo mba. Makhe sizame lona!”
Baluzama ke. Ukususela kunxweme lwaseFreetown ukuya kuthi ga eBo ekumzantsi-mpuma weKabala, abazalwana babebambela iintlanganiso ezikolweni, kwiindawo zemarike nasemakhayeni abantu. Oku kwalinceda lakhuthala nangakumbi ibandla, ibe “ilizwi likaYehova laqhubeka likhula yaye lisasazeka.”—IZe. 12:24.
Abazalwana babesafuna ukuqeqeshwa. Kwaye uYehova wenza kanye loo nto.
^ isiqe. 10 Ngo-1948 yapheliswa into yokuyekiswa kweencwadi zethu.


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
EArgentina
Roseti 1084
C1427BVV CDAD. AUT. DE BUENOS AIRES
ARGENTINA
+54 11-3220-5900
Ukukhenketha EBheteli
NgoMvulo ukusa NgoLwesihlanu
Ngo-8:00 a.m. ukusa ku-11:00 a.m. nango-1:00 p.m. ukusa ku-4:30 p.m.
Kuthabatha iyure
Ezona zinto ziboniswayo
Kuguqulelwa kweencwadi ezithetha ngeBhayibhile ngeNtetho Yezandla yaseArgentina nangeelwimi ezine zomthonyama. Ukuprintwa kwamaphephancwadi, iincwadana ezinemifanekiso, amaphecana nezinye izinto eziprintelwa iArgentina, iUruguay neChile.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
24 “Kutheni uSomandla engawagcinanga amaxesha,+
Nabo bamaziyo abayibonanga imihla yakhe?+
2 Kukho abo babuyisela umva imilimandlela;+
Baxhwila umhlambi, ukuze bawaluse.
3 Baqhuba bemke nalo ne-esile eliliduna lenkwenkwe engenayise;
Bathimba njengesibambiso inkunzi yenkomo yomhlolokazi.+
4 Bayabajikisa endleleni abo bangamahlwempu;+
Kwangaxeshanye abaxhwalekileyo bomhlaba bazifihlile.
5 Khangela! Njengamaqwarhashe+ entlango
Baye emsebenzini wabo, bekhangela ukutya.
Ithafa eliyinkqantosi linika ngamnye isonka samakhwenkwe.
6 Entsimini bavuna ukutya kwezilwanyana,
Nesidiliya salowo ungendawo basiphanga ngokungxama.
7 Beze, bachitha ubusuku bengenasambatho,+
Bengagqubuthelanga engqeleni.+
8 Bamanziswa sisiphango sasezintabeni,
Yaye ngenxa yokuba kungekho khusi+ bamele bancathame ngeliwa.
9 Inkwenkwe engenayise bayixhwila nasebeleni,+
Yaye oko anako oxhwalekileyo bakuthabatha njengesibambiso.+
10 Beze, bamele bahambe bengenasambatho,
Yaye, belambile, bamele bathwale izikhwebu ezivuniweyo.+
11 Yaye imini enkulu bayichitha bephakathi kweendonga;
Bamele baxovule izixovulelo zewayini, yaye sekunjalo baqhubeka benxaniwe.+
12 Esixekweni abafayo bayaqhubeka begcuma,
Nomphefumlo wabangxwelerhekileyo ukhalela uncedo;+
Yaye uThixo akakugqali njengento engafanelekanga.+
13 Ke bona, bangqineke bengabavukeli bokukhanya;+
Abaziqondanga iindlela zako,
Yaye abahlalanga ezindleleni zako.
14 Umbulali uyavuka ekuseni,
Uqhubeka ebulala oxhwalekileyo nalowo ulihlwempu;+
Yaye ebudeni bobusuku uba lisela ngokusisigxina.+
15 Ke lona iliso lomkrexezi,+ lilinde ukutshona kwelanga,+
Esithi, ‘Akukho liso liya kundibona!’+
Yaye phezu kobuso bakhe ubeka isigqubuthelo.
16 Ebumnyameni ugqobhoza izindlu;
Emini bayazitshixela.
Abakwazi ukukhanya kwemini.+
17 Kuba intsasa iyafana nethunzi elimnyama+ kubo,
Kuba bayaziqonda ukuba ziyintoni na izinto ezinkwantyisa ngesiquphe zethunzi elimnyama.
18 Uyakhawuleza phezu kwamanzi.
Isiqwenga somhlaba wabo siya kuqalekiswa emhlabeni.+
Akayi kujika aye ngakwindlela yesidiliya.
19 Imbalela, kwanobushushu, buya kuwaxhwila amanzi ekhephu;
Yenjenjalo neShiyol kwabo bonileyo!+
20 Isibeleko siya kumlibala, impethu iya kummfimfitha kamnandi,+
Akayi kuba sakhunjulwa.+
Yaye intswela-bulungisa iya kwaphulwa njengomthi.+
21 Uneenkqubano nomfazi oludlolo ongazaliyo,
Nomhlolokazi,+ angenzi okulungileyo kuye.
22 Ngokuqinisekileyo uya kutsala abantu abomeleleyo ngamandla akhe;
Uya kuvuka angaqiniseki ngobomi bakhe.
23 Uya kumnika ukuba abe nentembelo+ ukuze azixhase;
Yaye amehlo akhe aya kuba sezindleleni zabo.+
24 Baphakamile okwethutyana, baze bangabikho,+
Bathotyiwe;+ njengaye wonke umntu bayancothulwa,
Yaye njengentloko yesikhwebu bayanqunyulwa.
25 Ngoko eneneni ke ngoku, ngubani na oya kundenza ixoki
Okanye ilizwi lam alinciphise lingabi nto?”
Yithumele
Yithumele
Yobhi 24
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=24&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D24%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 1
1 UPawulos, umbanjwa kaKristu Yesu, noTimoti umzalwana, babhalela uFilemon oyintanda, osebenzisana nathi,
2 noApiya isithandanekazi sethu, noArkipo umphumi-mkhosi nathi, nebandla elisendlwini yakho;
3 bathi, Makube lubabalo kuni, noxolo oluvela kuThixo uBawo, neNkosi yethu uYesu Kristu.
4 Ndihlala ndibulela kuye uThixo wam, ndikukhumbula emithandazweni yam,
5 ndiluva nje olwakho uthando, nokholo onalo kuyo iNkosi uYesu, nakubo bonke abangcwele,
6 ukuze ubudlelane bokholo lwakho bube nokusebenza ngokwazi konke okulungileyo okukuni, kuse kuKristu Yesu.
7 Kuba sinovuyo nothuthuzeleko olukhulu ngalo uthando lwakho, ngokuba izibilini zabangcwele ziphunyuziwe ngawe, mzalwana.
8 Kungoko endithi, nakuba ndinako ukungafihlisi okukhulu kuKristu, kokuba ndikuthethele okufanelekileyo,
9 noko ngenxa yothando ndisuka kanye ndikubongoze, ndingonjengoPawulos ixhego, ngoku ke ndikwangumbanjwa kaYesu Kristu.
10 Ndikubongoza ngenxa yomntwana wam, uOnesimo, endimzeleyo ndisezintanjeni;
11 obefudula engeluncedo lwanto kuwe, kodwa ngoku kuwe nakum unoncedo oluhle.
12 Lowo ndimbuyisele kuwe; wena ke mamkele, oko kukuthi, yamkela izibilini zam;
13 ebendinga mna ndingasendihlala naye apha, ukuze athi endaweni yakho andilungiselele, ndisezintanjeni ngenxa yeendaba ezilungileyo ezi;
14 kodwa andithandanga kwenza nto, ungatshongo wena, ukuze ukulunga kwakho kungangi kokokunyanzelwa, kube kokokuvuma.
15 Kuba mhlawumbi wahlukaniswa umzuzwana nawe ngenxa yoku, ukuze umzuze ngokwaphakade;
16 engasenjengekhoboka, esuke wangaphezu kwekhoboka, engumzalwana oyintanda, ngokukodwa kum; kubeke phi na ke kuwe, ngokwenyama nangokweNkosi?
17 Ngoko ke, ukuba unobudlelane nam, mamkele njengam.
18 Ukuba wakona, nokuba unetyala kuwe, oko kubalele kum.
19 Mna Pawulos ndikubhale ngesam isandla ukuthi, mna ndokuhlawula; endingatshoyo kuwe ukuthi, kum unetyala elingaphezulu, elinguwe ngokwakho.
20 Ewe, mzalwana, mandincedeke ngawe mna ngokwaseNkosini; ziphumze izibilini zam ngokwaseNkosini.
21 Ndikubhalele ndeyisekile kukundilulamela kwakho, ndisazi ukuba uya kwenza nangaphezulu koko ndikuthethayo.
22 Kunye ke noko, ndilungisele indawo yokuhlala; kuba ndithembile ukuba ngayo imithandazo yenu nondiphiwa.
23 Uyakubulisa uEpafras, umbanjwa ndawonye nam wakwaKristu Yesu,
24 kwanoMarko, noAristarko, noDemasi, noLuka, abasebenzisana nam.
25 Ubabalo lweNkosi yethu uYesu Kristu malube nomoya wenu. Amen.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ke kaloku eKesareya kwakukho umntu othile ogama linguKorneli, igosa lomkhosi+ webutho laseItali,+ njengoko wawubizwa njalo,
2 umntu ozinikeleyo+ nowoyika+ uThixo ndawonye nayo yonke indlu yakhe, enikela izipho ezininzi zenceba ebantwini,+ kwaye eqhubeka ekhunga kuThixo.+
3 Kwathi malunga nelixa lesithoba+ lemini wabona ngokucacileyo embonweni+ kufika ingelosi+ kaThixo yaza yathi kuye: “Korneli!”
4 Wayondela waza, esothuka, wathi: “Yintoni na, Nkosi?” Yathi kuye: “Imithandazo yakho+ nezipho zenceba zinyuke njengesikhumbuzo phambi koThixo.+
5 Ngoko ke thuma amadoda aye eYopa uze ubize uSimon othile onefani enguPetros.
6 Yena ulundwendwe kwaSimon othile, umsuki, onendlu ngaselwandle.”+
7 Kamsinya nje yakumka ingelosi eyayithetha kuye, wabiza ezibini kwizicaka zakhe zendlu nejoni elizinikeleyo phakathi kwabo babesoloko bekunye naye,+
8 yaye wabalisa yonk’ into kubo waza wabathumela eYopa.+
9 Ngemini elandelayo njengoko babeqhubeka nohambo lwabo yaye besondela esixekweni, uPetros wenyuka waya phezu kwendlu+ malunga nelixa lesithandathu ukuya kuthandaza.+
10 Kodwa walamba kakhulu waza wafuna ukudla. Ngoxa babelungiselela, wazungubala+
11 waza wabona izulu livulekile+ yaye kusihla uhlobo oluthile lwesitya njengeshiti lelinen elikhulu lithotyelwa emhlabeni ngamasondo alo omane;
12 yaye kuso kwakukho zonke iintlobo zezidalwa ezizitho zine nezinto ezirhubuluzayo zomhlaba neentaka zezulu.+
13 Yaye kwafika ilizwi kuye lisithi: “Vuka, Petros, xhela udle!”+
14 Kodwa uPetros wathi: “Nakanye, Nkosi, ngenxa yokuba andizange ndiyidle nantoni na eyinqambi nengahlambulukanga.”+
15 Laza ilizwi lathetha naye kwakhona, isihlandlo sesibini lisithi: “Musa ukuzibiza ngokuba ziyinqambi+ izinto uThixo aye wazihlambulula.”
16 Oku kwenzeka isihlandlo sesithathu, saza ngoko nangoko isitya sathatyathelwa phezulu ezulwini.+
17 Ke kaloku ngoxa uPetros wayedideke kakhulu ngaphakathi mayela noko usenokuba uthetha kona umbono awayewubonile, khangela! amadoda awayethunyelwe nguKorneli ayebuzise ngendlu kaSimon aza ema apho esangweni.+
18 Yaye amemeza aza abuza enoba uSimon owayenefani enguPetros wayelundwendwe apho kusini na.
19 Njengoko uPetros wayecinga engqondweni yakhe ngalo mbono, umoya+ wathi: “Khangela! Amadoda amathathu afuna wena.
20 Noko ke, suka uhle, uhambe nawo, ungathandabuzi konke konke, ngokuba athunywe ndim.”+
21 Ngoko uPetros wehla waya kuloo madoda waza wathi: “Khangelani! Ndim lo nimfunayo. Nikho ngabuni apha?”
22 Athi: “UKorneli, igosa lomkhosi, indoda elilungisa nemoyikayo uThixo+ nekunikelwe ingxelo entle ngayo+ luhlanga luphela lwamaYuda, wanikwa uyalelo lobuthixo yingelosi engcwele ukuba athumele ukuba uze endlwini yakhe nokuze eve izinto oya kuzithetha.”
23 Ngoko ke wawamemela ngaphakathi waza wawenzela ububele.
Ngemini elandelayo wavuka waza wemka nawo, yaye abathile kubazalwana baseYopa bahamba naye.
24 Ngemini esemva koko wangena eKesareya. Kambe ke, uKorneli wayebalindele yaye wayebizele ndawonye izalamane nabahlobo bakhe abasondeleyo.
25 Njengoko uPetros wayengena, uKorneli wamhlangabeza, wawa phantsi ezinyaweni zakhe waza waqubuda kuye.
26 Kodwa uPetros wamphakamisa, esithi: “Sukuma; nam ngokwam ndingumntu.”+
27 Yaye njengoko wayencokola naye wangena waza wafika abantu abaninzi bedibene,
28 wathi kubo: “Niyazi kakuhle indlela ekungekho mthethweni ngayo ngomYuda ukuba azibandakanye okanye asondele kumntu wesinye isizwe;+ ukanti mna uThixo undibonise ukuba ndifanele ndingabizi mntu ngokuthi uyinqambi okanye akahlambulukanga.+
29 Ngenxa yoko ndizile, ngokwenene ngaphandle kokwala, ndakubizwa. Ngoko ke ndibuza isizathu sokuba nindibize.”
30 Ngako oko uKorneli wathi: “Khangela! kwiintsuku ezine ezidluleyo xa ndibala ukususela kweli lixa bendithandaza endlwini yam ngelixa lesithoba,+ kwesuka kwema phambi kwam indoda enesambatho esiqaqambileyo+
31 yaza yathi, ‘Korneli, umthandazo wakho uviwe ngokukholekileyo nezipho zakho zenceba zikhunjulwe phambi koThixo.+
32 Thumela, ke ngoko, eYopa uze ubize uSimon, onefani enguPetros.+ Ulundwendwe endlwini kaSimon, umsuki, ngaselwandle.’+
33 Ngoko ke ndithumele kwaoko kuwe, yaye wenze kakuhle ngokuza apha. Ngoko ngeli xesha sikho sonke phambi koThixo ukuze sive zonke izinto oyalelwe nguYehova ukuba uzithethe.”+
34 Ngako oko uPetros wawuvula umlomo wakhe waza wathi: “Ngokuqinisekileyo ndiyaqonda ukuba uThixo akakhethi buso,+
35 kodwa kwiintlanga zonke umntu omoyikayo aze asebenze ubulungisa wamkelekile kuye.+
36 Wathumela ilizwi+ koonyana bakaSirayeli ukuvakalisa kubo iindaba ezilungileyo zoxolo+ ngoYesu Kristu: Yena uyiNkosi yabo bonke abanye.+
37 Niyawazi umxholo ekwakuthethwa ngawo kulo lonke elakwaYuda, ukuqalela eGalili emva kobhaptizo uYohane awayelushumayela,+
38 ongulo, uYesu owayevela eNazarete, indlela uThixo awamthambisa ngayo ngomoya oyingcwele+ namandla, yaye walityhutyha ilizwe esenza okulungileyo kwaye ephilisa bonke abo bacinezelwe nguMtyholi;+ ngenxa yokuba uThixo wayenaye.+
39 Yaye singamangqina azo zonke izinto awazenzayo kwilizwe lamaYuda naseYerusalem; kodwa bambulala ngokumxhoma esibondeni.+
40 UThixo wamvusa ngomhla wesithathu waza wamenza abonakale,+
41 kungekhona kubo bonke abantu, kodwa kumangqina awamiselwa kwangaphambili nguThixo,+ kuthi, thina badla baza basela kunye naye+ emva kokuvuka kwakhe kwabafileyo.
42 Kanjalo, wasiyalela ukuba sishumayele+ ebantwini nokuba sinikele ubungqina obucokisekileyo bokuba nguye Lowo umiswe nguThixo ukuba abe ngumgwebi wabaphilayo nabafileyo.+
43 Kuye bonke abaprofeti banikela ubungqina,+ bokuba wonk’ ubani okholwayo kuye ufumana uxolelo lwezono ngegama lakhe.”+
44 Ngoxa uPetros wayesathetha ngale mibandela umoya oyingcwele wawela phezu kwabo bonke abo babeliva ilizwi.+
45 Yaye abo bathembekileyo ababeze noPetros ababengabalukileyo bathi manga, ngenxa yokuba isipho sesisa somoya oyingcwele sasithululwa kwanaphezu kwabantu beentlanga.+
46 Kuba babeva bethetha ngeelwimi yaye bemenza mkhulu uThixo.+ Wandula ke uPetros wasabela ngokuthi:
47 “Ukho na onokuwathintela amanzi ukuze aba bangabhaptizwa+ abo bamkele umoya oyingcwele kwananjengoko senjenjalo nathi?”
48 Ngako oko wabayalela ukuba babhaptizwe egameni likaYesu Kristu.+ Ngoko bamcela ukuba ahlale kangangeentsuku ezithile.
Yithumele
Yithumele
IZenzo 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUSHUMAYELA NOKUFUNDISA EHLABATHINI LONKE
Amazwe AseMerika
AMAZWE 57
ABEMI 970 234 987
ABAVAKALISI 3 943 337
IZIFUNDO ZEBHAYIBHILE 4 341 698
Bamema Isibini Ukuba Sihlale Nabo
ELas Vegas, eNevada, isibini esingengomaNgqina sasifuna ukuhlala kwindawo epholileyo, ngenxa yoko sathengisa indlu yaso ukuze sifudukele eDominican Republic. Noko ke, sasimele siyishiye indlu yaso kwiintsuku eziyi-10 ngaphambi kokuba sihambe. AmaNgqina kaYehova angabamelwane athi masize kuhlala nawo. Ngoxa sasilapho esi sibini saya kwiintlanganiso eHolweni yoBukumkani. Samangaliswa saza sanomdla sakuva kuthethwa ngo-1914. Sasisazi ukuba lo nyaka wawubalulekile embalini yehlabathi. Sakufika eDominican Republic, sacela isifundo seBhayibhile kumaNgqina okuqala awasityelelayo. Kwiinyanga eziyi-14 kamva, sazahlulela kuYehova saza sabhaptizwa.
Yile Nto Kanye Wayeyidinga
Abazalwana babeka itafile enoncwadi kumboniso weencwadi owawungo-2012 ePanama City, ePanama. Kweza amantombazana esikolo amabini. Enye yawo yaxelela udade owayeshumayela kuloo tafile ukuba kukho into eyikhathazayo. Yathi utata wayo likhoboka leziyobisi ibe ayikwazi ukumelana nale meko. Lo dade wayibonisa isahluko 23 sencwadi ethi Imibuzo Yabantu Abaselula—Iimpendulo Eziluncedo, Umqulu 2 esinomxholo othi: “Kuthekani Ukuba Umzali Wam Ulikhoboka Leziyobisi Okanye Lotywala?” Le ntombazana yothuka yathi: “Yile nto kanye ndiyidingayo!” La mantombazana amanga lo dade aza aphinda abuya emva kweyure ukuze ambulele kwakhona. Kwiintsuku ezintlanu zalo mboniso, abazalwana bahambisa iincwadi eziyi-1 046, iimagazini eziyi-1 116 kunye neencwadana eziyi-449. Abantu abayi-56 bashiya iiadresi zabo ukuze bandwendwelwe ngamaNgqina.
Washumayela Iminyaka Emine Eyedwa
Ulwimi lweenkobe lukaFredy sisiCabecar, ibe uhlala kummandla oneentaba nosemagqagaleni eCosta Rica. Kwiminyaka emine eyadlulayo, esasebenza kwikomkhulu, iSan José, uFredy wafumana incwadi ethi, Yintoni Ngokwenene Efundiswa YiBhayibhile? nencwadana ethi, Yintoni UThixo Ayifunayo Kuthi? Umvakalisi owamnika ezi ncwadi wathi makahambe aye kushumayela ebantwini bakubo. Wagoduka ke, wazifundela incwadi ethi, Okufundiswa YiBhayibhile waza wenza utshintsho ebomini bakhe njengokubhalisa umtshato wakhe. Wafundisa amaCabecar inyaniso ngale ndlela ayiqonda ngayo.
UFredy wavula iiklasi aza kufundisa kuzo izifundo zakhe zeBhayibhile. Ezi klasi zazintandathu, efaka kuzo abafundi ngokwendlela ababeyiqonda ngayo iBhayibhile. Wayeqhuba iintlanganiso wade wenza neSikhumbuzo, izimemo zaso awayezenzele zona zazisithi: “AmaNgqina kaYehova ayakumema ukuba ubekho kwiSikhumbuzo sokufa kukaKristu.” Kwaqengqeleka iminyaka emine esenza oku, engakhange adibane nokudibana namaNgqina! Ebudeni beli thuba, wacela uYehova ngomthandazo ukuba athumele amaNgqina ukuze amncede.
Kutshanje imithandazo kaFredy iye yaphendulwa. Amanye amaNgqina aye athabatha uhambo olungelula aya apho uFredy ahlala khona ibe ayemangalisiwe koko akubonayo. Athi: “Nangona uFredy engeloNgqina libhaptiziweyo, uphila ngathi lilo!” Emva kweenyanga nje ezintathu waba ngumvakalisi ongabhaptizwanga. Ukuze abhaptizwe, uFredy wehla kwezo ntaba zengingqi yakhe waza waya kwindibano okwesihlandlo sokuqala, ehamba nezifundo zakhe eziyi-19. Sithethanje, kukho amaqela amathathu esiCabecar aye wawaqala, kwiindawo ezisemaphandleni.
Walumela Ukholo Lwakhe Esikolweni
Ngenye imini uAnna, ofunda kwisikolo samabanga aphakamileyo eUnited States, kwafuneka amele ukholo lwakhe phambi kweentanga zakhe ezininzi ezaziyothuka into yokuba akakholelwa kuThixo Oneziqu Ezithathu. UAnna uthi: “Zandingqonga kodwa ndazola kuba ndandingafuni abantu ababukeleyo bathethe kakubi ngamaNgqina kaYehova.” Ngobusuku bangaloo mini wathandazela ukuba nesibindi kuYehova waza waphanda ngemfundiso kaThixo Oneziqu Ezithathu. Ngosuku olulandelayo, uAnna waya neBhayibhile esikolweni. Abantwana afunda nabo bamngqonga ibe uninzi lwabo lwaluhlekisa ngaye. Sekunjalo, enesibindi watyhila izibhalo eziliqela waza waqiqa nabo. Ekugqibeleni abo babemphikisa zange babe nanto yakuthetha. Oyena wayetshotsha phambili kule ngxoxo walikhupha latsola elokuba uyawahlonela amaNgqina kaYehova. Ebudeni bonyaka, waqhubeka ebuza uAnna imibuzo eliqela ngeenkolelo zakhe.
Isihlangu Esaqhawuka Ngexesha Elifanelekileyo
Ngenye intseni yangeCawa, elinye ibhinqa laseBarbados lalisiya ecaweni xa laqhawukelwa sisihlangu. Laya kumzi okufutshane ukuze licele uncedo. Yathi kanti likhaya lomnye udade oliNgqina nentombi yakhe. Ngoxa eli bhinqa lalilungisa isihlangu salo, lo dade wacacisa indlela iziprofeto zeBhayibhile ezizaliseka ngayo. Intombi yalo dade yamema eli bhinqa ukuba liye kwiintlanganiso ngalo ntseni kwiHolo yoBukumkani. Ekubeni lalisele lishiywe lixesha lokuya ecaweni, eli bhinqa lavuma. Ebudeni beentlanganiso lajonga zonke izibhalo kwiBhayibhile yalo iKing James. Lazithanda iintlanganiso. Lathi lalidikwe ngamagubu nabantu abangxolayo ecaweni yalo ibe kudala lafuna ukufunda iBhayibhile kwindawo ezolileyo. Layithatha incwadi ethi Okufundiswa YiBhayibhile ibe lavuma ukuqhutyelwa isifundo. Liya kuzo zonke iintlanganiso yaye liyagqabaza.
Mnye Qha Umntu Onokumyekisa Ukushumayela
Omnye umfana oliNgqina waseGuyana ubalisa athi: “Ndiyakuthanda ukushumayela eklasini, kodwa kukho umfana endifunda naye ongafuniyo ukuba ndishumayele. Ngenye imini, wanditshovela edongeni wathi, ‘Yeka le nto yakho yokushumayela!’ Ndathi kuye, mnye qha umntu onokundiyekisa, nguYehova. Njengoko ndandiqhubeka ndishumayela, lo mfana wasika ubhaka wam. Wandifak’ inqindi ndaza ndakrazuk’ umlebe. Sobabini sabizelwa kwiofisi kaprinsipali, waza wandibuza ukuba ndenze ntoni le nto ndide ndifakw’ inqindi. Ndamchazela ukuba lo mfana undibethe kuba ndishumayela iindaba ezilungileyo. Uprinsipali wandibuza isizathu sokuba ndingakhange ndizilwele. Ndathi kukuba iBhayibhile ithi kumaRoma 12:17, amaKristu ‘makangabuyiseli ububi ngobubi nakubani na.’ Wakukuva oko, uprinsipali wathi ndingahamba, uza kumohlwaya lo mfana undibethileyo.”


text:
ELEKTROS DARBAI, UABIkhadi engabonakaliyo
ELEKTROS DARBAI, UAB
Amandla kunye nezibonelelo zendalo, Construction, ireal estate, Energetics, Energy alternative, Iinkqubo zokhuseleko +11
Ushicelelo
I-V 7:30-16:30
- ELEKTROS DARBAI, UAB
Iziqinisekiso
Imephu
Umsebenzi udidi
Amandla kunye nezibonelelo zendalo, Construction, ireal estate, Energetics, Energy alternative, Iinkqubo zokhuseleko, Imitshini, izixhobo, Komoya, Kwiinkampani zokwakha, Safety fire, Systems engineering, Systems ukukhanyisa, Ukwenza shushu, Umsebenzi electrical, Uthungelwano engineering, Uyilo, Yorhwebo impahla
Ikhowudi qr
vCard
Website
Igama site: Elektros darbai - projektavimas, montavimas, priežiūra. Vėdinimas ir kondicionavimas


text:
Izinto Ezinokukunceda Uyeke Ukuhlala Uzigxeka
“Ukuba umntu uthe waphila iminyaka emininzi, kuyo yonke makabe nemihlali.”—INTSHU. 11:8.
1. Ziziphi iintsikelelo esizifumana kuYehova ezinokusinceda sonwabe?
UYEHOVA ufuna sonwabe, ibe uhlala esisikelela ukuze asincede sikwazi ukonwaba. Enye yezo ntsikelelo bubomi asinike bona. Ngoko ke, sinokusebenzisa obu bomi ukuze simdumise kuba eye wasitsalela kunqulo lokwenyaniso. (INdu. 144:15; Yoh. 6:44) UYehova uyasiqinisekisa ukuba uyasithanda ibe usinceda sikwazi ukunyamezela njengokuba simkhonza. (Yer. 31:3; 2 Kor. 4:16) Siphila kwiparadesi yokomoya egquba uxolo, umanyano kunye nabazalwana abathandanayo, ibe sihlala sikhunjuzwa ngendlela asithanda ngayo uYehova. Phezu kwayo yonke loo nto, sinethemba lekamva elimangalisayo.
2. Yiyiphi ingxaki abanayo abanye abakhonzi abathembekileyo bakaThixo?
2 Nakuba sinezi zizathu zokonwaba, kusekho abanye abakhonzi abathembekileyo bakaThixo abanengxaki yokusoloko bezigxeka. Mhlawumbi bavakalelwa kukuba uYehova akaneliswa ngabo okanye yindlela abamkhonza ngayo. Kubantu abanale ngxaki, into yokuphila “iminyaka emininzi” isenokubonakala njengephupha nje. Kubo ubomi busenokubonakala njengendinisa yothotho lweziganeko ezibuhlungu.—INtshu. 11:8.
3. Ziziphi izinto ezinokwenza kube lula kwabanye ukuzigxeka?
3 Kubazalwana noodade abanale ngxaki, kulula ukusuka bazigxeke ngenxa yokudana, ukugula okanye ukukhathazwa kukungakwazi kwabo ukwenza izinto ezithile ngenxa yokwaluphala. (INdu. 71:9; IMize. 13:12; INtshu. 7:7) Ukongezelela koko, mKristu ngamnye umele ayamkele inyaniso yokuba intliziyo inenkohliso ibe inokusixelela ukuba akukho yethu ngoxa yena uThixo ekholiswa sithi. (Yer. 17:9; 1 Yoh. 3:20) UMtyholi usoloko ebabeka amabala abakhonzi bakaThixo. Njengokuba uElifazi owayengenalukholo wenzayo, abantu abanale ngcamango kaSathana basenokuzama ukusenza sikholelwe ukuba asixabisekanga kuThixo. Obo yayibubuvuvu ngexesha likaYobhi, ibe isebubo nanamhlanje.—Yobhi 4:18, 19.
4. Yintoni esiza kuthetha ngayo kweli nqaku?
4 KwiZibhalo uYehova uyenza icace into yokuba uyabaxhasa abo ‘bahamba kwintlambo yethunzi elimnyama.’ (INdu. 23:4) Enye into ayisebenzisayo ukusixhasa liLizwi lakhe. Ngenxa kaThixo, iBhayibhile ‘inamandla okubhukuqa izinto ezinqatyisiweyo,’ kuquka iingcamango ezibubuvuvu ezidimazayo. (2 Kor. 10:4, 5) Ngoko ke, makhe sithethe ngendlela esinokuyisebenzisa ngayo iBhayibhile ukuze sikwazi ukubona izinto ngendlela efanelekileyo size siyeke ukusoloko sizigxeka. Ukwenjenjalo kunokukunceda gqitha utsho ufumane neendlela zokukhuthaza abanye.
SEBENZISA IBHAYIBHILE UKUZE UYEKE UKUZIGXEKA
5. Kukuphi ukuzivavanya okunokusinceda siyeke ukuzigxeka?
5 Umpostile uPawulos wachaza ezinye zezinto ezinokusinceda siyeke ukuhlala sizigxeka. Wabongoza ibandla laseKorinte esithi: “Hlalani nizivavanya enoba niselukholweni kusini na.” (2 Kor. 13:5) ‘Ukholo’ zizo zonke iinkolelo zamaKristu ezityhilwa yiBhayibhile. Ukuba sithetha size senze ngokuvisisana nezo nkolelo, oko kuya kubonisa ukuba ‘sinokholo’ ngokwenene. Kakade ke, asinakuzikhethela ukuba ziziphi iinkolelo esizifunayo. Simele sizithobele zonke iimfundiso zamaKristu eziseBhayibhileni.—Yak. 2:10, 11.
6. Kutheni simele sizivavanye ‘enoba siselukholweni kusini na’? (Jonga umfanekiso osekuqaleni.)
6 Usenokuba madolw’ anzima ukuzivavanya, ngakumbi xa uvakalelwa ukuba kukho izinto osilela kuzo. Noko ke, indlela asijonga ngayo uYehova yeyona ibalulekileyo kuneyethu, neengcamango zakhe ziphakamile kunezethu. (Isa. 55:8, 9) Uyabahlolisisa abakhonzi bakhe, kungekhona ngenjongo yokubohlwaya, kodwa ukuze afumane iimpawu zabo ezintle nokuze abancede. Xa usebenzisa iLizwi likaThixo ukuze uzivavanye enoba ‘uselukholweni kusini na,’ uya kutsho uzibone phantse ngendlela obonwa ngayo nguThixo. Ngenxa yesiqinisekiso seBhayibhile sokuba uxabisekile emehlweni kaYehova, uya kutsho uyeke ukuziva ungento yanto kuThixo. Kuya kutsho kuthi qwenge njengaxa kushenxiswe ikhethini kwavela ukukhanya kwigumbi elimnyama.
7. Inokusinceda njani imizekelo eseBhayibhileni yabo babethembekile?
7 Enye indlela ephumelelayo yokuzivavanya kukucamngca ngemizekelo yabantu abathembekileyo ekuthethwa ngabo eBhayibhileni. Thelekisa iimeko okanye iimvakalelo zabo nezakho uze ukhangele ukuba wawuya kuthini ukuba yayinguwe. Makhe sijonge imizekelo emithathu eyibonisa kakuhle indlela onokuyisebenzisa ngayo iBhayibhile ukuqinisekisa ukuba ‘uselukholweni,’ utsho uyeke ukusoloko uzigxeka.
UMHLOLOKAZI OSWELEYO
8, 9. (a) Yayinjani imeko yomhlolokazi osweleyo? (b) Ziziphi iimvakalelo ezidimazayo asenokuba wayenazo?
8 Etempileni eYerusalem, uYesu wabona umhlolokazi osweleyo. Umzekelo walo mhlokazi unokusinceda siyeke ukusoloko sizigxeka nakuba sineentsilelo. (Funda uLuka 21:1-4.) Cinga nje ngemeko yakhe: Ukongezelela kwintlungu yokufelwa yindoda yakhe kwanyanzeleka ukuba anyamezele nemeko eyayigquba yeenkokeli zonqulo ‘ezaziqwenga izindlu zabahlolokazi’ kunokuba zibancede. (Luka 20:47) Wayelihlwempu kangangokuba wanikela ngemali encinane gqitha eyayinokuba ngumvuzo womntu osebenze imizuzu nje embalwa.
9 Zama ukucinga indlela awayevakalelwa ngayo lo mhlolokazi njengokuba engena kwintendelezo yetempile ephethe iingqekembe ezimbini ezincinane. Ngaba wayengacingi ngobuncinane baloo mnikelo wakhe xa uthelekiswa nalowo wayeya kunikela ngawo xa indoda yakhe yayisaphila? Ngaba wayengenazintloni xa ebona iminikelo emikhulu eyayisenziwa ngabo bangaphambi kwakhe, mhlawumbi evakalelwa kukuba awuxabisekanga lowo wakhe? Nokuba wayevakalelwa ngolo hlobo, wenza konke okusemandleni akhe ngenxa yonqulo lokwenyaniso.
10. UYesu wabonisa njani ukuba umhlolokazi wayexabisekile kuThixo?
10 UYesu wabonisa ukuba uYehova wayemxabisa gqitha loo mhlolokazi nomnikelo wakhe. Wathi ‘uphose ngaphezu kwazo zonke ezo zityebi.’ Umnikelo wakhe wawuza kudibana naleyo yabanye, kodwa uYesu wabalaselisa owakhe exabisa ukuzinikela kwakhe kuYehova. Abaqokeleli baloo minikelo abafika kamva baza babona ezo ngqekembe babengenakuze bayazi indlela ezixabiseke ngayo zona nalowo unikele ngazo kuYehova. Kuyo yonke loo nto, eyona nto yayibalulekile yindlela azijonga ngayo uThixo, kungekhona imbono yabanye nkqu neyaloo mhlolokazi. Ngaba akunakusebenzisa le ngxelo ukuzivavanya enoba uselukholweni kusini na?
11. Yintoni onokuyifunda kwingxelo yomhlolokazi?
11 Iimeko zakho zinokuyichaphazela indlela onikela ngayo kuYehova. Ngenxa yokwaluphala okanye ubulwelwe, abanye bachitha ixesha elincinane ekushumayeleni iindaba ezilungileyo. Ngaba kufanelekile ukuvakalelwa ukuba ingxelo yabo ayibalulekanga ukuba bade bayifake? Kwanokuba usemtsha akunazo ezi ngxaki zempilo, usenokuvakalelwa kukuba ingxelo yakho lithontsi emphandeni xa ithelekiswa nenkumbula yeeyure ezishunyayelwa ngabanquli bakaThixo. Noko ke, sifunda nto kule ngxelo yomhlolokazi osweleyo yokuba uYehova ubona yaye uxabisa nto nganye esimenzela yona, ngakumbi xa siyenza phantsi kweemeko ezinzima. Cinga nje ngendlela oye wamnqula ngayo uYehova kunyaka ophelileyo. Ngaba kwiiyure ozishumayeleyo kukho izinto ekuye kwafuneka uzincame ngokukhethekileyo? Ukuba kunjalo, qiniseka ukuba uYehova uyayixabisa into omenzele yona kwezo yure. Xa usenza konke okusemandleni ukuze ukhonze uYehova, kanye njengomhlolokazi osweleyo umele uqiniseke ukuba ‘uselukholweni.’
“WUTHABATHE UMPHEFUMLO WAM”
12-14. (a) Ukuzigxeka kwaba nayiphi imiphumo kuEliya? (b) Yintoni esenokuba yakhokelela kwindlela awayevakalelwa ngayo uEliya?
12 Umprofeti uEliya wayenyanisekile kuYehova yaye enokholo olomeleleyo. Ukanti, ngaxa lithile wakha wadimazeka kangangokuba wada wacela uYehova ukuba ambulale, esithi: “Kwanele! Owu Yehova, wuthabathe umphefumlo wam, kuba andilunganga ngaphezu kookhokho bam.” (1 Kum. 19:4) Abantu abangekabikho kwingxaki enjalo basenokuthi umthandazo kaEliya ‘wawukukubhuda.’ (Yobhi 6:3) Kodwa, wayethetha into ayiva ngaphakathi. Noko ke, phawula ukuba kunokuba acatshukiswe kukufuna kukaEliya ukufa, uYehova wasuka wamnceda.
13 Kwakutheni ukuze uEliya avakalelwe ngale ndlela? Ngaphambilana nje koku, wenza ummangaliso owangqina ukuba uYehova nguye uThixo oyinyaniso, kwatsho kwabulawa abaprofeti bakaBhahali abayi-450. (1 Kum. 18:37-40) UEliya umele ukuba wayelindele ukuba abantu bakaThixo babeza kubuyela kunqulo lokwenyaniso, kodwa abazange bakwenze oko. UKumkanikazi uIzebhele ongendawo wathumela umyalezo kuEliya emchazela ukuba wenza amalungiselelo okuba abulawe. Esoyikela ubomi bakhe, uEliya wabaleka wehla enqumla kwelakwaYuda esiya kungena entlango, kwindawo engumqwebedu.—1 Kum. 19:2-4.
14 Ngoxa eyedwa apho entlango, uEliya waqalisa ukucinga ukuba umsebenzi wakhe wokuprofeta ulilize nje nokudlalisa ngexesha. Wathi kuYehova: “Andilunganga ngaphezu kookhokho bam.” Eyona nto wayeyithetha kukuba wayezibona kungekho yakhe, nqwa nothuli namathambo ookhokho bakhe. Impazamo awayenzayo kukuzivavanya ngemilinganiselo yakhe waza wagqiba ekubeni usilele kwimigudu yakhe, ngoko akukho yakhe kuYehova okanye nakubani na.
15. UThixo wamqinisekisa njani uEliya ukuba usamxabisa?
15 Noko ke, uSomandla wayengamjongi ngaloo ndlela. UYehova wayesamxabisa uEliya, ibe wenza izinto ezithile ukumqinisekisa ngoko. Wathumela ingelosi ukuze imomeleze. Wamlungiselela ukutya nento eselwayo ukuze abe namandla ohambo lweentsuku eziyi-40 esiya emazantsi kwiNtaba yeHorebhe. Ukongezelela koko, uThixo wamlungisa kuloo mpazamo yokucinga ukuba kwakungasekho namnye umSirayeli othembekileyo kuYehova ngaphandle kwakhe. Phawula nokuba, uThixo wamnika umsebenzi ongakumbi, ibe uEliya wavuma. UYehova wamnceda gqitha uEliya, watsho wanamandla okuqala apho ebeyeke khona nokuprofeta kwakhe.—1 Kum. 19:5-8, 15-19.
16. Ziziphi ezinye iindlela oye womelezwa ngazo nguThixo?
16 Izinto ezenzekayo kuEliya zinokukunceda uziqinisekise ukuba useselukholweni utsho uyeke ukuzigxeka. Okokuqala, cinga ngeendlela oye womelezwa ngazo nguYehova. Ngaba akukho mkhonzi kaThixo, enoba ngumdala okanye omnye umKristu oqolileyo, oye wakunceda kwinkalo ethile? (Gal. 6:2) Ngaba uye wancedwa yiBhayibhile, iincwadi zamaKristu neentlanganiso watsho waqonda ukuba uYehova ukukhathalele? Xa uphinda ufumana uncedo kwezi zinto, cinga ngowona Mthombo wazo uze uthandaze ubulele kuYehova.—INdu. 121:1, 2.
17. Yintoni uYehova ayixabisayo kubakhonzi bakhe?
17 Okwesibini, umele uqonde ukuba ukuzigxeka kungakukhohlisa. Eyona nto ibalulekileyo yindlela esijongwa ngayo nguThixo. (Funda abaseRoma 14:4.) UYehova uyakuxabisa ukuzinikela nokuthembeka kwethu kuye; ukuxabiseka kwethu kuye akuxhomekekanga kwizinto esizifezileyo. Kanye njengokuba kwenzekayo kuEliya, kusenokwenzeka ukuba zininzi izinto oye wazifeza ngenxa kaYehova kunokuba wena ucinga. Bamele ukuba bakho ebandleni abantu oye wabakhuthaza, kuquka abo baye bafumana inyaniso ngenxa yakho entsimini.
18. Yintoni engqinwa kukunikwa kwakho umsebenzi nguYehova?
18 Okokugqibela, jonga umsebenzi ngamnye owunikwa nguYehova njengobungqina bokuba uyakholiswa nguwe. (Yer. 20:11) NjengoEliya, usenokudimazeka kuba umsebenzi wakho ubonakala ulilize okanye kunzima ukuphumeza iinjongo ezithile onazo zokukhonza uYehova. Sekunjalo, unelona lungelo likhulu umntu anokulifumana—ilungelo lokushumayela iindaba ezilungileyo nokuba liNgqina likaYehova. Ngoko ke, hlala uthembekile kuYehova. Njengokuba uYesu watshoyo kumzekeliso wakhe, kuya kwandula ke kuthiwe kuwe: “Ngena kuvuyo lwenkosi yakho.”—Mat. 25:23.
“UMTHANDAZO WOXHWALEKILEYO”
19. Yiyiphi ingxaki awayekuyo umbhali weNdumiso 102?
19 Umbhali weNdumiso 102 wayesengxakini. ‘Wayexhwalekile,’ ebandezeleke gqitha emzimbeni nangokweemvakalelo, ibe wayengenamandla okujamelana neengxaki zakhe. (INdu. 102, umbhalo osemantla) Kumazwi akhe sifumanisa ukuba wayesentlungwini, elilolo yaye enomvandedwa. (INdu. 102:3, 4, 6, 11) Wayecinga ukuba uYehova ufuna ukumlahlela kude.—INdu. 102:10.
20. Umthandazo unokumnceda njani umntu onengxaki yokuziva engaxabisekanga?
20 Noko ke, umdumisi wayesenalo ithuba lokudumisa uYehova. (Funda iNdumiso 102:19-21.) Njengokuba sibona kule Ndumiso 102, nabo banokholo banokuba sentlungwini baze bangakwazi ukucinga ngayo nantoni na enye. Umdumisi wayeziva elilolo kanye ‘njengentaka eyodwa eluphahleni,’ ngokungathi uphahlwe ziingxaki kuphela. (INdu. 102:7) Xa uvakalelwa ngaloo ndlela, xelisa umdumisi uphalaze imbilini yakho kuYehova. Ukuthandaza xa uxhwalekile, kunokukunceda njengoko usilwa nengxaki yokuziva ungaxabisekanga. UYehova uthembisa ukuba “uya kuphethukela emthandazweni wabo baphangwe yonk’ into, aze angawudeli umthandazo wabo.” (INdu. 102:17) Sithembe eso sithembiso.
21. Yintoni enokunceda umntu onengxaki yokusoloko ezigxeka?
21 INdumiso 102 iphinda ibonise indlela onokuyeka ngayo ukusoloko uzigxeka. Umdumisi wancedwa kukucinga ngolwalamano awayenalo noYehova. (INdu. 102:12, 27) Wathuthuzelwa kukwazi ukuba uYehova wayeza kusoloko ekho ukuze omeleze abantu bakhe baphumelele kwiimvavanyo. Ngoko ke, ukuba okwangoku kukho iingxaki ezikuphazamisayo ekukhonzeni uThixo kangangoko unako, thandaza. Cela uThixo aphulaphule umthandazo wakho kungekhona nje ukuze ufumane isiqabu kwiingxaki zakho kodwa nokuze “igama likaYehova livakaliswe.”—INdu. 102:20, 21.
22. Yintoni enokwenziwa ngumntu ngamnye ukuze akholise uYehova?
22 Enyanisweni, singakwazi ukusebenzisa iBhayibhile ukuze siqiniseke ukuba siselukholweni yaye sixabisekile kuYehova. Ewe kona, kule nkqubo yezinto sisenokungakwazi ngokupheleleyo ukuyeka ukuzigxeka okanye ukudimazeka. Sekunjalo, ngamnye kuthi unokukwazi ukukholisa uYehova aze asindiswe kuba eye wamkhonza ngokunyamezela.—Mat. 24:13.


text:
AMABALI EBHAYIBHILE ANEMIFANEKISO
Amabali EBhayibhile Anemifanekiso
UYosefu KwiLizwe LaseYiputa
Funda ngoYosefu, owaba likhoboka laseYiputa kodwa ongazange ayeke ukukhonza uThixo. Funda eli bali linemifanekiso kwi-intanethi okanye kwi-PDF.
OKUNGAKUMBI
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?
USamuweli Ukhetha Ukukhonza UYehova
USamuweli wabona abantu abasegunyeni besenza izinto ezimbi. Yintoni eyamncedayo ukuba akhethe ukukhonza uYehova nakubeni abanye bakhetha ukwenza izinto ezimbi?


text:
NGABA YADALWA?
Ummangaliso Weendlebe Zenundu
KUKHO inundu elikwazi ukuva izandi ezitsholo phezulu ngaphezu kwaso nasiphi na esinye isidalwa emhlabeni, nangona iindletyana zalo zilingana nentloko yenaliti ibe zingenabugocigoci bungako.
Khawucinge ngoku: Sekuyiminyaka oososayensi befunda ngeendlebe zeli nundu. Kutshanje, oososayensi beYunivesithi yaseStrathclyde eSkotlani baye bahlola indlela eli nundu eliziva ngayo izandi ezahlukahlukeneyo. Bafumanise ukuba liva nezona zandi ziphantsi. Lodlula nkqu nelulwane kunye nenguza, singasathethi ke ngabantu.
Ngokutsho kukaGqirha James Windmill weYunivesithi yaseStrathclyde, abaphandi bangathanda ukukopa indlela eliva ngayo eli nundu “ukuze baphucule izinto ezifana nesandisi-lizwi, baze basenze sibe sincinane nangakumbi. Ezi zandisi-lizwi zingafakwa kwizinto ezifana neselfowuni kunye nesixhobo sokuva.”
Ucinga ntoni? Ngaba iindlebe zeli nundu zazivelela? Okanye zadalwa?


text:
JULAYI 2, 2015
KUMZANTSI KOREA
Umgca Omde Wamabanjwa—Uza Kuphelela Phi?
Kule minyaka iyi-60 idlulileyo, uMzantsi Korea uye wagweba waza wavalela abafana abangaphezu kwe-18 000 ukuba bathothoze ngaphezu kweminyaka eyi-35 000 entolongweni ngenxa yokuba isazela sabo singabavumeli ukuba baye emkhosini. Zitshintsha njani iimbono ngalo mba kuMzantsi Korea? Ngaba liya kuze lifike ixesha apho ilungelo lokungavunyelwa sisazela liya kuze lihlonelwe kuMzantsi Korea? Ihlabathi liwujonga njani lo mba wokungavunyelwa sisazela? Le vidiyo ibonisa izizathu zokuba uMzantsi Korea ungakwazi ukwenza inkqubela kulo mba.


text:
INDLELA YOKUPHILA YAMAKRISTU
Uvuko—Lukho Ngenxa Yentlawulelo
ISikhumbuzo sisihlandlo sokucinga ngeentsikelelo zekamva ezikho ngenxa yentlawulelo, njengovuko. Ayizange ibe yinjongo kaYehova ukuba abantu bafe. Yiloo nto enye yezona mvakalelo zibuhlungu kuthi iyintlungu yokufelwa ngumntu omthandayo. (1Ko 15:26) UYesu wayebuhlungu kukubona abafundi bakhe besentlungwini yokulahlekelwa nguLazaro. (Yoh 11:33-35) Ekubeni uYesu engumfanekiso ogqibeleleyo kaYise, sinokuqiniseka ukuba uYehova naye uba buhlungu xa esibona sisentlungwini yokulahlekelwa ngabantu esibathandayo. (Yoh 14:7) UYehova ulilindele ngolangazelelo ixesha laxa eya kuvusa abakhonzi bakhe, ibe nathi sifanele sibe njalo.—Yob 14:14, 15.
Ekubeni uYehova enguThixo wocwangco, kufanelekile ukucinga ukuba uvuko luya kwenziwa ngocwangco. (1Ko 14:33, 40) Endaweni yokuba kubekho imingcwabo, kusenokwamkelwa abantu abavusiweyo. Ngaba ukhe ucinge nzulu ngovuko, ngokukodwa xa usentlungwini? (2Ko 4:17, 18) Ngaba uyambulela uYehova ngokulungiselela intlawulelo nangokuchaza eZibhalweni ukuba abantu abafileyo baza kuphila kwakhona?—Kol 3:15.
Nguwuphi oyena mhlobo nesalamane sakho okhangele phambili ekusiboneni kwakhona?
Ngabaphi abona bantu ekuthethwa ngabo eBhayibhileni ongathanda ukubabona uze uthethe nabo?


text:
UBUTYEBI OBUPHUMA ELIZWINI LIKATHIXO | INDUMISO 34–37
Kholosa NgoYehova Wenze Okulungileyo
“Musa . . . ukubamonela abo benza okungebobulungisa”
Musa ukuvumela impumelelo yokwexeshana yabantu abangendawo ikuphazamise ekukhonzeni uYehova. Hlala ucinga ngeentsikelelo nosukelo ozibekele lona
“Kholosa ngoYehova wenze okulungileyo”
Yiba nethemba lokuba uYehova uza kukunceda kuwo nawaphi na amathandabuzo okanye amaxhala onawo. Uza kukunceda uhlale uthembekile
Hlala uxakeke kukushumayela iindaba ezilungileyo zoBukumkani bukaThixo
“Ziyolise ngokugqibeleleyo ngoYehova”
Zibekele ixesha lokufunda iLizwi likaThixo nelokucamngca ngalo kuba ufuna ukumazi ngakumbi uYehova
“Yiqengqele kuYehova indlela yakho”
Mthembe ngokupheleleyo uYehova ukuba uza kukunceda umelane nayo nayiphi na ingxaki
Hlala unehambo entle xa uchaswa, utshutshiswa okanye unyeliswa
“Yithi cwaka phambi koYehova uze ulindele kuye ngolangazelelo”
Kuphephe ukudyuduzela nto leyo enokukwenza ungonwabi uze ungomeleli elukholweni
Abalulamileyo baya kuwudla ilifa umhlaba”
Funa ululamo uze ngokuzithoba ulindele kuYehova ukuba asuse konke okungekho sesikweni omelana nako
Xhasa abazalwana noodade uze uthuthuzele abadandathekileyo ngethemba lehlabathi elitsha likaThixo, elisele likufuphi